Konstituzioa eta genero ikuspegia - Espainiako Konstituzioak 40 urte - Udako serieak - Berria.eus\nEspainiako Konstituzioaonartu osteko lehen Maiatzaren 8a izan zen 1979ko. Irudian, egun horretan Iruñean eginiko manifestazioa. / BERRIA Udako Serieak\nKonstituzioa eta genero ikuspegia\nEspainiako Konstituzioak loreak eta kritikak jaso izan ditu indarrean eginiko 40 urteotan. Trantsizio «eredugarri» baten emaitza izan zen batzuentzat; Espainiako Estatua Frankismoko diktaduratik sistema demokratikora igaroarazi zuena, «nazionalitateak» aitortu eta autonomia estatutuak garatu zituena, eta Espainiako ezker eta eskuin politikoak hitzarmen batean biltzeko gai izan zena. Kritikak ere, askotarikoak; berrezarkuntza monarkikoa ahalbidetu eta estatuko nazioen autodeterminazio askea galarazi zuela, eta erregimen frankista egokitzera mugatu zela. Horiez aparte, ordea, genero ikuspegitik ere kritika gogorrak egin zitzaizkion Espainiako Konstituzioari, duela lau hamarkada nahiz gaur egun. Orduan, mugimendu feministak salatu zuen testu hura gabeziekin eta genero ikuspegirik gabe sortu zela, eta gaur egun badira proposamenak testua ikuspegi horretatik moldatzeko.\n«Konstituzioak ez du feminismoarekin zerikusirik, eta ez du asetzen emakumearen subjektu kolektiboa»\n«Testuak, eskubideez eta askatasunez hitz egitean, subjektu bat baino ez du gogoan; hor ez gaude emakumeak»\n«Ereduek egituratu eta egokitu egiten dituzte ezberdintasunak. Berdintasunaren aurka doa sistema definizioz»


Eukal Errepublika elkar zaintzarako. Euskaria\nHemen zaude: Sarrera » Albisteak » Eukal Errepublika elkar zaintzarako\nEukal Errepublika elkar zaintzarako\n2019-09-23 ¦ patxi azparren\nGure espezieak hainbat berezitasun du. Sarritan hizkuntza eta kultura aipatu dira eta ulergarria da, hizkuntzek eta kulturek gizaki egiten baikaituzte. Clifford Geertz antropologoak zioen moduan kulturarik gabeko gizakirik ez da posible. Halere, sarritan, gure beste ezaugarri garrantzitsu bat ahaztu egiten zaigu, zaintzaren beharra, alegia.\nGure aurrekoek zutitu zirenetik, erditzea zaildu zen, umeak gainontzeko ugaztunen kumeak baino lehenago jaiotzen dira. Horren ondorioz, hasierako hilabeteetan erabateko menpekotasuna dugu, eta urte luzez, helduen laguntza ezinbestekoa dugu aurrera ateratzeko. Izaera berezi honek aldaketa handiak sortu ditu gure espeziearengan. Besteak beste maitasunaren sentimenduaren sakontasuna horretan du sorburu.\nAlabaina, zaintzaren beharra ez da umezaroarekin batera bukatzen, zahartzaroan ere, kasu gehienetan gure menpekotasuna berriz ere erabatekoa izan ohi da. Azkeneko urteetan gure jendarte zaharkituetan nabarmendu da egoera hori. Nola edo hala, gutxiago ala gehiago, gure bizitzaren garai guztietan besteen laguntza behar dugu, espezie soziala gara eta sozialak garen neurrian, onez ateratzen gara elkarrenganako zaintzari esker eta elkarlanari esker.\nHistoriak aurrera egin ahala, planeta osoa okupatu dugu eta konplikatu dira elkarbizitza zein bizi-iraupena. Trikimailu tekniko, sozialak, kulturalak, politikoak, juridikoak asmatu behar izan ditugu gure bizimoduari aurre egiteko. Azkeneko hamarkadetan, gainera, “Rubicon” moduko bi mugarri beldurgarriak zeharkatu ditugu: lehenengoa, Mundu-Gerra atomikoaren mehatxua; bigarrena, krisi klimatikoa.\nGure espeziaren bizi-iraupena arriskuan da, eta arriskua gu geu gara. Lehengo aldiz horren jabe gara eta horretaz jabetu gara. Aro Planetarioan eta Antropozenoan erabat murgildurik gaude hauetan, orain arte erabili eta sortu ditugun ereduak motz geratu dira eta tresna berrien premia dugu.\nGarraioen iraultza gertatutakoan, gizakia planetaren txoko guztietara iristean, lurraren herri guztiak harremanetan jarri ziren. Zoritxarrez, kasu gehienetan topaketa hori traumatikoa izan zen, izan ere, europarrok izan ginen horren protagonista nagusiak.\nEurozentrismoaren gaitzak jota gure eredua zabaldu genuen bazter guztietara aurretik zeuden jendarte-antolaketa guztiak mespretxatzen eta ordezkatzen. Europak gerrarekin batera, kapitalismoa eraman zuen, baina baita Estatu eredua ere.\nAro Planetarioaren hasierako urratsak inperialismoaren botapean jorratu ziren. Geroago Europak berak izan zuen aldaketa prozesua eta Estatu-Nazioa kontzeptua sortu zen. Eredu berriak ilunak eta argiak zituen. Herriaren burujabetza aldarrikatzen zuen, herrikide guztien berdintasun juridikoa aldarrikatzen zuen, herrikideen zaintzaren ardura hartu nahi zuen, baina bide batez, derrigorrezko homogeneizazioa ezarri nahi zuen eta gogor egiten zion arerioari.\nEstatu-Nazioak bere gain hartu nahi zituen ardura guztiak. Logikoa denez, elizak bereganatuta zituen eskumen asko bereak egin zituen Estatu laikoak. Izan ere, Elizak aurrea hartuta zion Estatuari zenbait arlotan. Besteak beste, jaiotzen kontrolean, ezkontzetan, ospakizunetan eta zaintzan.\nEliza jendarte zibilaren sareetan murgildu zen herritarren bizimodua kontrolatzeko, herri indigenen eta nekazarien sare sozialak menpe nahi zituen-eta. Estatuak eliza ordezkatu zuen. Alde batetik eremu horiek guztiak “demokratizatu” nahian, baina, era berean, elizak egin zuen modu beretik, jendarte-sare autonomoak eta herri eta kultur gutxitu zein indigenen mundua birrinduz.\nBizitzaren etapa guztietan gutariko edonork laguntza behar duenean, gertuko sareetara jotzen du, etxekoengana, senitartekoengana, auzokideengana. Soilik gertuko sare horiek erantzuteko gaitasunik ez dutenean jotzen dugu ezezagunengana. Hori dela eta, zaintza, babesa eta laguntza eskaintzen duten zerbitzu publikoak tokian tokiko erakundeetatik bideratzen ohi da. Gertuko sare horien zein gertuko zerbitzu publikoen kanpo eragileren bat sartzen denean, menpekotasun arriskua handi daiteke.\nKultura indigena eta nekazari orotan, familiek hiru funtsa bereizten dituzte: 1-bizi-iraupenerako oinarrizkoa; 2-larrialdietakoa; eta 3-ospakizunetarakoa.\nFamiliek (zentzu zabalean ulertuta) eutsi nahi izaten diote hiru funtsen gaineko kontrolari; Agintariak, berriz, saiatzen dira hiru funtsa horietan eskua sartzen. Arestian esan bezala, gure testu-inguru geopolitikoan Eliza Katolikoa izan zen eskua sartzen trebea: lurrak pribatizatzen maizterrak izateko; diezmoa eskatzen larrialdi egoeretan boterea eskuratzeko eta ospakizun gehienak elizaren baimenaz egin zezaten ahaleginduz. Estatuek ere antzeko jokabidea izan zuten, lur komunalak pribatizatzen; derrigorrezko zergak ezartzen eta jai laikoak arautzen (14 juillet, esaterako).\nHaatik, azkeneko urteetan beste aldaketa handi bat suertatu da. Jakina denez, Estatu-Nazioek gure inguruan transnazional eta “Merkatuaren” morroi gisa jokatzen dute. Horren ondorioz, orain, “Merkatua” da hiru funtsetan eskua sartu nahi duena.\nFuntsa pribatuan lan-merkatua erabat menperatzen, etxebizitza eskubidea urratzen, gu geu salgai dagoen produktua bilakatzen; Larrialdietarako funtsean, bizitza osorako mailegu hipotekarioak zabaltzen eta jubilazio-planak pribatizatzen; eta ospakizunetarako funtsean, gure diru apurrak merkatalgune erraldoietan eta interneteko etengabeko erosketetan xahutu ditzagun aisialdia ere negozioa bilakatzen.\nEstatu-Nazio eredua kinka larrian\nAipatutako arrazoiengatik eta beste hamaika aldagai direla medio, Estatu-Nazio eredua kinka larrian dago. Planeta osora zabaltzen diren bloke nagusiek lurraren eta gure espeziaren etorkizuna baldintzatuko dute: Errusia; Txina; AEB. Europa bloke horietako baten menpe erortzeko arriskuan, gure bizimoduak energia arloan eta elikagaietan (besteak beste) sortzen duen menpekotasunetik askatu ezinik.\nBilakaera historikoan protagonismoa galdu duen Europa honetan, baztertxo batean, gu gaude, euskal herritarrok. Estatu-Nazioa sortu ziren une historikoan ibilbide hori ukatu ziguten eta orain Estatu horiek zituzten tresna politiko, juridiko, ekonomiko eta soziokulturalen premia larria dugularik, eredu horrek ez du balio.\nHalere, nire ustez, baikor jokatzeko datuak egon badaude. Mundu osora zabaldu den eredu jasangaitzari erantzuteko lanabesak baditugu. Ziur naiz askoz okerrago erantzungo dutela Frantziar eta Espainiar Estatuek. Horren lekuko kezkagarria, bi Estatu horietan indarberritu den ultraeskuina. Homogeneizazioan oinarritzen zen Estatu- Nazio hauen ereduak porrot egin du, dagoeneko ondorioak pairatzen ari direlarik.\nHerritarrok eta herri txikiok gainera etorri zaigun ekaitza erraldoiaren aitzinean babestoki baten beharra dugu. Gure kasuan, frantziar eta espainiar Estatuek ez gintuzten errespetatu; ez gaituzte inoiz babestu, ez historian, ezta orain ere bloke hegemonikoen aurrean edota Merkatuen Diktaduraren atzaparretatik. Estatu horiek kale egin digute eta guk hanka egin behar dugu euren ziegetatik.\nBirrindu dituzten jendarte-sareak josteari ekin behar diogu gertuko gunetatik hasita. Gure neurrira eta gure zerbitzuan eginiko errepublika behar dugu. Leku bat, non etorkizuna bideragarria izango den. Ezaugarri berriak beharko ditu gure Errepublikak, ezin baita eraiki XIX. mendeko Estatu-Nazioen moduan, mundua eta gu geu goitik behera aldatu garelako.\nEstatu gutxiago eta jendarte-zibil gehiago behar dugu, baina bide batez, jabetza pribatu gutxiago eta publiko gehiago. Lapurtu diguten aisialdia berreskuratu behar dugu, Merkatuari oparitu diotena gureganatu, gure bizitzaren kontrolari eutsi eta lehia basatia, elkarlanaz ordezkatu.\nBabestoki bat eraikitzeari egin behar diogu, sekula maite izan ez duten euskara hizkuntza bizia eta ohikoa izan dadin; jatorri guztietako euskal herritarrok eskubide berdinak eduki ditzagun; NATOtik ateratzeko; Bloke Hegemonikoek askatuko dituzten mamu berri guztiak uxatu ahal izateko; demokrazia bermatzeko; ingurumena zaintzeko eta gizakiak zaintzeko. Euskal Errepublika behar dugu elkar zaintzeko.


Polimero eta material berrien karakterizazioen inguruko mintegia Leartikerren — TUlankide MONDRAGON\nPolimero eta material berrien karakterizazioen inguruko mintegia Leartikerren\nLeartiker zentro teknologikoak, polimeroen eta material berrien karakterizazioen inguruko mintegia ospatu du gaur Agilent Technologies enpresa iparamerikarrarekin batera.\nCésar Cazurro eta Fernando Tobalina.\nGoizeko 10:00etan hasi da "Espectroscopia FTIR para la caracterización de polímeros y nuevos materiales" izeneko jardunaldia, Markina-Xemeingo Lea Artibai Berrikuntza Poloan.\nAgilent Technologieseko hiztunek, espektroskopia produktuetan aditua den Fernando Tobalina eta Euskal Herrian markaren ordezkari den César Cazurrok, hainbat ponentzi praktiko egin dituzte azken makina eta prototipo teknologikoekin.\nSektoreko profesionalak eta Lea Artibai Ikastetxean eskaintzen den “diseño de producto en plástico” masterreko ikasleak izan dira ikusleak. Ikasleek ere parte hartu ahal izan dute mintegi honetan, azken generazioko makinekin egindako erakustaldi errealetan alegia.


EBAZPENA, 2021eko abuztuaren 13koa, Ingurumenaren Kalitatearen eta Ekonomia Zirkularraren zuzendariarena, zeinaren bidez formulatzen baita Zarauzko (Gipuzkoa) 10-2-OR Salberdin eremuaren (Hegoaldeko Separata) urbanizazio-proiektuaren gaineko ingurumen-inpaktuaren txostena. - Eusko Jaurlaritza - Euskadi.eus\nEBAZPENA, 2021eko abuztuaren 13koa, Ingurumenaren Kalitatearen eta Ekonomia Zirkularraren zuzendariarena, zeinaren bidez formulatzen baita Zarauzko (Gipuzkoa) 10-2-OR Salberdin eremuaren (Hegoaldeko Separata) urbanizazio-proiektuaren gaineko ingurumen-inpaktuaren txostena.\n2017ko azaroaren 17an, EIAD-018 espedientearen barruan, orduko Eusko Jaurlaritzako Ingurumen Administrazioko Zuzendaritzak ebazpen bat eman zuen, zeinaren bidez zehaztu baitzen Zarauzko (Gipuzkoa) 10-2-OR Salberdin eremuaren urbanizazio-proiektuaren gaineko ingurumen-inpaktuaren azterketaren irismena.\n2021eko apirilaren 14an, Zarauzko Udalak jendaurrean jarri zituen Zarauzko 10-2-OR Salberdin eremuaren (Hegoaldeko Separata) urbanizazio-proiektua eta dagokion ingurumen-inpaktuaren azterketa, Ingurumen-ebaluazioari buruzko abenduaren 9ko 21/2013 Legearen 36. artikuluan adierazitakoaren arabera, interesdunek egokitzat jotzen zituzten alegazioak aurkez zitzaten. Izapide horri buruzko iragarkia 2021eko apirilaren 23ko Gipuzkoako Agintaritzaren Aldizkarian argitaratu zen (74. zk.).\nJendaurreko informazioaren izapidea burututa, Zarauzko Udalak egiaztatu zuen ez zela alegaziorik jaso.\nJendaurreko informazioaren izapidearen aldi berean, abenduaren 9ko 21/2013 Legearen 37. artikuluan xedatutakoa aplikatzeko, Zarauzko Udalak kontsulta-izapidea egin zien eraginpeko administrazio publikoei eta interesdunei. Emaitza espedientean jasota dago. Horri dagokionez, sustatzaileak adierazi du ingurumen-inpaktuaren azterketan kontuan hartu direla eraginpeko administrazio publikoen erantzun-txostenak.\n2021eko ekainaren 22an, Zarauzko Udalak Zarauzko 10-2-OR Salberdin eremuaren (Hegoaldeko Separata) urbanizazio-proiektuari buruzko (UE 10-2 Salberdin Itun Batzarrak sustatzen du) ingurumen-inpaktuaren adierazpena emateko eskabidea osatu zuen Eusko Jaurlaritzako Ingurumen Kalitatearen eta Ekonomia Zirkularraren Zuzendaritzan, Euskal Autonomia Erkidegoko ingurumena babesten duen otsailaren 27ko 3/1998 Lege Orokorrean eta Ingurumen-ebaluazioari buruzko abenduaren 9ko 21/2013 Legean xedatutakoari jarraikiz.\nEskabidearekin batera, honako dokumentu hauek aurkeztu zituen:\nZarauzko 10-2-OR-Salberdin eremuaren (Hegoaldeko Separata) urbanizazio-proiektua, 2021eko urtarrilekoa.\nZarauzko 10-2-OR-Salberdin eremuaren (Hegoaldeko Separata) urbanizazio-proiektuaren ingurumen-inpaktuaren azterketa, 2021eko martxokoa.\nJendaurreko informazioaren izapidearen emaitzei buruzko dokumentuak.\nEragindako administrazio publikoei eta interesdunei egindako kontsulta-izapidearen emaitzei buruzko dokumentuak.\nIngurumen Ebaluazioari buruzko abenduaren 9ko 21/2013 Legearen 1. artikuluan ezarritakoaren arabera, haren helburua da ingurumenean ondorio esanguratsuak izan ditzaketen plan, programa eta proiektuen ingurumen-ebaluazioa arautu behar duten oinarriak ezartzea; horrela, ingurumenaren babes-maila handia bermatuko da, garapen jasangarria sustatzeko helburuarekin.\nOtsailaren 27ko 3/1998 Legearen 41. artikuluan xedatutakoari jarraikiz, Euskal Autonomia Erkidegoaren esparruan gauzatu nahi diren planek eta proiektuek (publiko zein pribatu izan) ezinbestekoa izango dute ingurumen-inpaktuaren ebaluazioa, baldin eta lege horren I. eranskinean jasota badaude. Zarauzko 10-2-OR-Salberdin eremuaren (Hegoaldeko Separata) urbanizazio-proiektua arau horren I.B) eranskinaren 21. epigrafean dago sartuta.\nAbenduaren 9ko 21/2013 Legearen 35. artikuluan eta hurrengoetan xedatutakoa aplikatzeko, Zarauzko Udalak, organo substantibo gisa, proiektuaren ingurumen-inpaktuaren ebaluazio-prozedura arrunta egiteko beharrezkoa dena xedatu du. Horretarako, ingurumen-inpaktuaren azterketa bat gehitu du espedientean, kontsulta publikoak egin ditu eta eragindako administrazio publikoek eta interesdunek prozeduran parte hartu dute.\nProiektuaren ingurumen-ebaluazioaren espedienteko dokumentazio teknikoa eta txostenak aztertuta, eta ikusirik ingurumen-inpaktuaren azterketa zuzena dela eta indarreko araudian ezarritako alderdien araberakoa dela, Eusko Jaurlaritzako Ingurumen Jasangarritasuneko Sailburuordetzak ingurumen-inpaktuaren adierazpen hau eman du; bertan, proiektuaren proposamenean ingurumen-arloko alderdiak sartzearen alde egin da, eta proiektua aplikatzearen ondorio adierazgarrien aipamena jaso da, eta baita sartu beharreko azken oharrak ere (soilik ingurumenaren arlokoak). Zuzendaritza hori eskumeneko organoa da Euskal Autonomia Erkidegoko ingurumena babesten duen otsailaren 27ko 3/1998 Lege Orokorraren arabera, eta baita Ekonomiaren Garapen, Jasangarritasun eta Ingurumen Sailaren egitura organikoa eta funtzionala ezartzen duen otsailaren 23ko 68/2021 Dekretuaren arabera ere.\nHauek guztiak aztertu dira: Euskal Herriko Ingurugiroa Babesteko otsailaren 27ko 3/1998 Lege Orokorra; Ingurumen Ebaluazioari buruzko abenduaren 9ko 21/2013 Legea; Ekonomiaren Garapen, Jasangarritasun eta Ingurumen Sailaren egitura organikoa eta funtzionala ezartzen duen otsailaren 23ko 68/2021 Dekretua; Administrazio Publikoen Administrazio Prozedura Erkidearen urriaren 1eko 39/2015 Legea; Sektore Publikoko Araubide Juridikoari buruzko urriaren 1eko 40/2015 Legea, eta aplikatzekoak diren gainerako arauak. Horrenbestez, honako hau\nLehenengoa. Zarauzko 10-2-OR-Salberdin eremuaren (Hegoaldeko Separata) urbanizazio-proiektuari dagokion ingurumen-inpaktuaren azterketa hau egitea, aldeko izaera duena.\nSalberdin eremuko jarduketa urbanistikoaren helburua da garai batean erabilera mistoa, industriala eta hirugarren sektorekoa zuen eta andeatuta dagoen eremu bat berreskuratzea bizitegi-eremu urbanoa izan dadin, etxebizitza libre eta kolektiboko bloke, barnealdeko plaza, espazio libre eta oinezkoentzakoekin; Salberdin eremuko azalera 76.978 m2 ingurukoa da.\n2 OR Salberdin eremuko Hegoaldeko Separataren (garai bateko 1. eta 2. faseak) urbanizazio-proiektuak (aurrerantzean, proiektua) 31.667,14 m2-ko azalera hartzen du; horietatik 27.226,08 m2 10-2-OR Salberdin eremuari dagozkio, eta gainerako 4.441,06 m2-ak urbanizazioak eragiten dien kanpoko lurzatiak (A, B, C, D eta F). Zarauzko hirigunearekin bat eginda dago erabat esparrua.\nHegoaldeko Separataren mugetan, ekialdean, Bizkaia kalearen eta Araba kalearen arteko lursailak, non ia eremu osoan eraikin industrialak dauden, eta Zelai Ondo kaleko bizitegi multzoa daude, eta, mendebaldean, Aitza kalea.\nLaburbilduz, 10-2 OR eremuko Hegoaldeko Separataren urbanizazio-proiektuan ingurumenean inpaktua izan dezaketen jarduketa hauek biltzen ditu:\nSastraka kentzea (landaredia erruderal-nitrofiloa).\nInstalazio industrialak eta bestelako eraikinak eraistea.\nLur-mugimenduak, hondea-lanak, aldi baterako pilaketak eta betelanak. Lanek eragingo dituzten lur-mugimenduak, batez ere, hauek izango dira: eremu horretan dauden lur potentzialki kutsatuak saneatzeko eta zelaigunerako kota lortzeko beharrezkoak diren hondeaketa-lanak eta urbanizazio berriaren kota eta bideak proiektuaren zehaztapenetara egokitzeko betelanak. Eremuaren morfologia aldatu egingo da urbanizazio-kotaren arrasa metro bat goratzeko, 6,10 m-tan gera dadin, esparruaren uholde-arriskua gutxitzeko. Kudeatu beharreko lur-bolumenak ondorengo hauek dira:\nUrbanizazio-lanetarako kalkulatutako hondeaketa-lurrak 2.992 m3 izango dira, lursailak garbitzetik eta aire zabaleko hondeaketatik sortuak. Oro har, hondeaketa-sakonera 0,4 m-koa izango da, gutxi gorabehera, bideen eta espaloien eremuan.\nUrbanizazioko betelaneko lur-bolumen zenbatetsia: guztizko bolumena 8.228 m3 da; horietatik 1.496 m3 obrako hondeaketen zati batean sortutako material hautatutik sortuak, eta 6.732 m3 harrobitik, bide eta espaloien betelanetarako erabiliko direnak.\nBide-trazadura berria eraikitzea: eremua urbanizatzean, proposatutako bide mota eta gelen zoruak berdindu eta zolatuko dira:\nProposatutako antolamendua bi ardatz perpendikularren inguruan eratzen da: iparraldetik hegoaldera, Aitza kalea Lapurdi kalearekin elkartzeraino luzatzen da, eta ekialdetik mendebaldera, Bizkaia kaleari balioa ematen zaio, bere garrantzia handituz eta trazatua sinplifikatuz.\nProiektatutako bide guztiak bi noranzkokoak dira, gutxienez 7 m-ko zabalerakoak.\nUrbanizazioko bide nagusia Bizkaia kalea da; biribilgune bat egingo da Bizkaia kaleak Urdaneta kalearekin bat egiten duen gunean eta egokitu egingo da Bizkaia kaleak Zelai Ondo kalearekin bat egiten duen tokian dagoen biribilgunea; halaber, beste biribilgune bat egingo da Bizkaia kalearen trazatuaren erdialdean, Bizkaia kaleko eremua Geltoki Inguru Aldearekin eta Aitza kalearekin lotzeko.\nAraba eta Aitza kaleetako biribilguneak eta Zelai Ondo eta Justo kaleetakoak zenbait gabezia dituzte; beraz, egokitu egingo dira. Gaur egun dauden biribilguneak egokitzeko eta proiektatutako urbanizazioarekin lotzeko lanak urbanizazioak eragina izango duen kanpoaldeko lurzoru publikoaren mugaren barruko eremuari dagozkio.\nBide-sareko lur gaineko aparkalekuak bide-sekzioetan integratutako zerrendetan antolatu dira; guztira, 263 aparkaleku.\nBidegorri bat proposatzen da, gaur egun lotu gabe dauden zenbait tarte lotzeko: bi noranzkoko bizikleta-karrilak, non karril bakoitzak gutxienez 1,25 m-ko zabalera izango duen.\nHiri-altzariak eta seinaleak antolatzea, eta proiektatutako berdeguneetarako lorategi-lanak.\nLur kutsatua erretiratzea eta lurpeko banaketa-pantailak ezartzea.\nBizitegietako garajeetara iristeko arrapalak egitea eta etxebizitzak eraikitzea.\nFabrika-obrak egitea: aurreikusita dago hormigoi armatuko zenbait horma mota egitea urbanizazioko desnibelak lotzeko eta lurzatia ixteko.\nAzpiegitura-sarea eraikitzea euri-urak biltzeko, saneamendurako, ur-, gas-, elektrizitate-, telekomunikazio-, argiteria publikoko eta ureztapen-sistemako hornidura eta banaketarako.\nObra egiteko epea 12 hilabetekoa izango dela aurreikusten da.\nBigarrena. Baldintza hauek jartzea proiektua gauzatzeko (lotesleak dira, Euskal Autonomia Erkidegoko ingurumena babesten duen otsailaren 27ko 3/1998 Lege Orokorraren 47.2 artikuluan xedatzen duenaren arabera):\nProiektu honen ingurumen-inpaktuaren ebaluazioari buruzko prozedurak, proiektuaren sustatzaileak aurkeztutako dokumentazio teknikoaz gain, kontuan izan du espedientean ingurumen-inpaktuaren ebaluazioa egiteko prozeduraren aldietan erantsitako txostenen edukia eta proiektuaren ingurumen-inpaktuaren azterketaren edukia zehazteko ebazpena.\nProiektua aldatzen edo zabaltzen bada, Ingurumen Ebaluazioari buruzko abenduaren 9ko 21/2013 Legearen 7. artikuluan jasotako aldaketa-araubidea aplikatuko da.\nProiektuan egingo diren aldaketa puntualak arrazoitu egin beharko dira ingurumenaren ikuspegitik, aurreko lerrokadan adierazitako garrantzirik ez badute ere. Babes- eta zuzenketa-neurrietan, ingurumena zaintzeko programan, aurrekontuan eta baldintzen agirian jasoko dira proiektuari egiten zaizkion aldaketak.\n2 OR Salberdin eremuaren (Hegoaldeko Separata; lehengo 2. eta 3. faseak) urbanizazio-proiektua Zarauzko herri-egituraren barnean dago, Iparraldeko eremuko multzoa (Iparraldeko Separata; lehengo 1. eta 4. faseak, Gráficas Otzarreta izan ezik) eta Gráficas Otzarreta Separata bezala; hiru eremuak bata bestearen ondoan daude.\nHauek dira eremuaren ezaugarri nagusiak:\nProiektua presio antropogeniko handia izan duen hiri-eremu batean egingo da, non hiru kokagunetako eraikin eta lurzatiak dauden. Lurzati horiek irailaren 30eko 165/2008 Dekretuan sartuak daude (lurzorua kutsa dezaketen jarduerak edo instalazioak izan dituzten edo dituzten lurzoruen inbentarioari buruzkoa), kode hauekin: 20079-00074 (Messil SA), 20079-00038 (Textil Guipuzcoana) eta 20079-00001 (Azkue). Halaber, proiektuaren eremuaren barnean, Plásticos Pardo SA enpresak lurpeko biltegi bat dauka. Hori, nahiz eta inbentarioan sartuta ez egon, lurra kutsa dezakeen instalaziotzat jotzen da.\nUrbanizazio-proiektuaren ingurumen-inpaktuaren adierazpena tramitatzearekin batera, zenbait jarduketa ari dira egiten inbentariatutako lurzati horien eta lurpeko biltegiaren gainean, 4/2015 Legeak, ekainaren 25ekoak, Lurzorua kutsatzea saihestu eta kutsatutakoa garbitzekoak, arautzen duen Lurzoruaren Kalitatearen Deklarazioaren prozeduraren barruan.\nProiektuaren xede den eremua Zarauzko akuifero kuaternarioaren gainean dago, interes hidrogeologikoko gunea. «Zarauzko 10-2 OR Salberdin eremuko 1. eta 4. sektoreetako lurpeko uren kalitatearen gaineko eraginaren azterketa hidrogeologikoa (2018)» azterlanaren arabera, Hegoaldeko Separatako akuiferoak funtzionamendu konfinatua du, eta maila potentziometrikoa gainazal topografikotik 2 metrora baino gutxiagora dago. Horrenbestez, akuiferoak kutsatzeko arriskua oso txikia da.\nDena dela, Salberdin eremuko Iparraldeko mugan, lurpeko uretan konposatu organokloratuen kutsadura hauteman zen Zarauzko akuifero detritiko kuaternarioan, baina kutsadura horrek ez dio eragiten proiektu honen xede den eremuari.\nIgerain errekastoa lur azpitik doa mendebaldetik ekialdera Hegoaldeko Separatako iparraldeko mugan, eta jarduketa-eremua alderik alde gurutzatzen du (UE 10-2 Salberdingo kanpoaldeko eremuak, «B eta F» izendatuak). Errekastoaren bidea oso aldatuta dago; zati batzuk lur azpitik doaz eta beste batzuk lur gainetik, hormigoizko pareten bidez kanalizatuta. Tarte horretan ur gutxi du errekak, eta Santa Barbara mendian zehar egindako tunel baten desbideratze-obraren bidez erregulatuta dago emaria; tunelak, errekastoaren uraren zati bat bildu, eta zuzenean itsasora desbideratzen du. Erreka hori Iñurritza errekaren adarra da; erreka izen bereko estuariotik kilometro bat beherago itsasoratzen da, eta Biotopo Babestua eta Natura 2000 Sareko Kontserbazio Bereziko Eremua da.\nEremuan ez dago Batasunaren intereseko habitatik. Inguruko berezko landaredia zenbait landare erruderal dira, espazio interstizialak kolonizatzen dutenak eta interes botanikorik gabeak, lurraren zatirik handiena guztiz zolatuta edo eraikita dagoelako.\nUholde-arriskuari dagokionez, 100 eta 500 urte arteko errepikatze-denboran du uholdeak jasateko arriskua. 10-2 Salberdin eremurako egindako azterketa hidraulikoari jarraikiz, egungo arrasa baino 1 m goragotik urbanizatuko da, 6,07 kotan, 500 urteko errepikatze-denborako uholdeari dagokiona baino gorago.\nEgoera akustikoari dagokionez, emisio-foku nagusiak Bizkaia, Araba eta Urdaneta kaleetako trafikoa da, eta ETSko trenbidea (eremuaren iparraldean). 213/2012 Dekretuak, urriaren 16koa, Euskal Autonomia Erkidegoko hots-kutsadurari buruzkoa, 45. artikuluan xedatzen duenari men eginez, Zarauzko Udalak 2018ko azaroaren 14an onetsitako BABE-Babes Akustiko Bereziko Eremuen izendapena du (GAO, 225. zenbakia, 2018ko azaroaren 22) 10-2-OR Salberdin hirigintza-eremuak. Dagokion Eremuko Plana du BABE horrek, aipatu Dekretuaren 47. artikuluak dioenaren arabera.\nProiektuaren eremuan ez dago natura-, geologia- edo paisaia-interesa duen elementurik, ez eta babes-araubide bereziren baten peko gunerik edo espezierik ere. Kultura-ondareko elementu babesturik ere ez da detektatu. Dena dela, kontuan hartu beharrekoak dira eremutik gertu Zarauzko hiriguneko eremu urbanizatuetan sedimentu nahiko sakonetan lehenago aurkitutako aztarna arkeologikoak.\nTestuinguru horretan, ingurumen-inpakturik handienak, batez ere, eremua urbanizatzeko lanetan izango dira, lurrak mugitzearen eta eraikinak eta beste elementu batzuk eraistearen ondorioz. Hori dela eta, honako hauek gertatuko dira: emisio atmosferikoak (partikulak, zarata); hondakinak sortzea; lurra kutsa dezaketen jarduerak dituzten edo izan dituzten lurretan esku-hartzearen ondorioz kutsadura transferitzeko arriskua; ondorioren bat lur gaineko zein lur azpiko uretan, obran sortutako efluenteen edota makinariaren mantentze-lanetako nahi gabeko isurketen ondorioz, eta eragozpenak herritarrei. Fase horretan aurreikusita dago lur potentzialki kutsatuak tratatzea.\nFuntzionamendu fasean, inpakturik handiena bizitegien eraikuntzan izaten den baliabideen kontsumoagatik izaten da. Halaber, proiektu berriko egoera akustikoa, a priori, aurkakoa da; izan ere, proiektatutako eraikinetako fatxada batzuetan gainditu egiten baitira indarrean dagoen legediaren arabera bizitegi berriek izan beharreko kalitate akustikoaren mugak. 10-2-OR Salberdin hirigintza-eremua Babes Akustiko Bereziko Eremu (BABE) izendatuta dago, eta dagokion Eremuko Plana du, non inpaktua minimizatzeko neurriak jasotzen diren (tartean, zirkulazioa banatzea eta ibilgailu motordunak gutxitzea).\nBabes- eta zuzenketa-neurriak indarreko araudiaren arabera gauzatuko dira, hurrengo apartatuetan adierazitakoa kontuan hartuta eta aurrekoaren aurkakoa ez den orotan, sustatzaileak organo eskudunaren bidez Ingurumen Kalitatearen eta Ekonomia Zirkularraren Zuzendaritzan aurkeztutako dokumentazioan aurreikusitakoaren arabera, eta hori guztia alde batera utzi gabe aplikatzekoak diren prozeduretan, zehazki, Lurzoruaren Kalitatearen Adierazpeneko ebazpenetan zehaztuta dagoena.\nNeurri horiek guztiak obra kontratatzeko baldintza-agirietan sartu beharko dira, eta baldintza horiek betetzen direla bermatuko duen aurrekontua ere izan beharko dute. Horretaz gain, obretako jardunbide egokiak ere aplikatuko dira.\nIldo horretan, apartatu hauetan adierazten diren neurriak gehitu beharko dira.\n1.1. Obrak eta lurzorua okupatzea dakarten lan osagarriak proiektuaren mugen barruan gauzatuko dira. Ahalik eta gehien murriztuko da obrako makinak eta ibilgailuak aipatutako mugetatik kanpo zirkulatzea.\n1.2. Azkenean bertan kontserbatzea erabaki den zuhaitz aleren bat baldin balego, behar bezala babestuko dira zuhaitz horiek, obrek iraun artean haien sustrai-sistemek kolperik eta kalterik jasan ez dezaten. Jarduera horiek berariaz zehaztu beharko ditu ebazpen honetako D.11 puntuan ezarritako ingurumen-aholkularitzak.\n1.3. Adierazi den eremutik kanpo ustekabeko kalterik egingo balitz, neurri zuzentzaileak eta guneak oneratzeko neurri egokiak ezarriko dira; aldez aurretik, ebazpen honen D.11 puntuan adierazten den txostena egingo du ingurumen-aholkularitzak.\n1.4. Kontratistaren instalazio-eremuak (makineria, obrako etxolak, obrako materialak aldi baterako biltegiratzeko eremua, mailegu-eremuak eta obran sortutako hondakin tipologiak kudeatzeko eremuak barne) ingurumenari ahalik eta gutxien eragiteko irizpideetan oinarrituta proiektatuko dira. Eremu horiek Igerain errekastotik ahalik eta urrutien egon beharko dute.\n1.5. Cortaderia selloana, Fallopia japonica edo beste landare inbaditzaileak ez zabaltzeko ekintzak egingo dira. Alde horretatik, bereziki kontrolatu beharko da landare-estalkia lehengoratzeko zereginetan erabiliko diren lurren jatorria, eta, ahal dela, ez da erabiliko aipatutako espezie horiekin kutsatuta egon daitekeen lurrik.\n1.6. Obra faseak iraun bitartean, Iñurritzako estuarioko ekosisteman gerta daitezkeen kalteak saihesteko edo ahal den guztia murrizteko beharrezkoak diren neurriak hartuko dira. Txosten honetan ezarritako prebentzio-neurri guztiak hartuko dira, obrak egiten diren bitartean lurzorutik eta lurpeko uretatik estuariora kutsadurarik ez transmititzeko.\nAplikagarriak diren prozeduren esparruan uren arloko organo eskudunak jarriko dituen baldintzez gain, honako babes- eta zuzenketa-neurri hauek ere hartu beharko dira:\n2.1. Obrako makineria-parkerako eta makineriaren mantentze-lanetarako utziko den gainazala isolatu egingo da drainatze naturaleko saretik. Zola iragazgaitza eta efluenteak biltzeko sistema bat izango ditu, olio eta erregaiek lurzorua eta ura ez kutsatzeko. Erregaien zamalanak, olio-aldaketak eta tailerreko jarduerak ezin izango dira horretarako adierazitako eremuetatik kanpo egin.\nEbazpen honen D.12 apartatuan aipatzen den dokumentazioan jasoko dira elementu horien ezaugarriak, kokalekua eta neurri zehatzak.\n2.2. Erabat debekatuta dago makinei olioa aldatzea, horretarako berariaz jarritako guneetan ez bada. Lanak egiten ari diren inguruan ez balego azpiegitura egokirik zeregin horietarako, berariazko esparru bat egokitu beharko da. Esparru hori mugatuta egongo da, eta zorua iragazgaiztu egin beharko da; era berean, efluenteak jasotzeko sistema bat eduki beharko du, lurzorua eta urak ez kutsatzeko.\n2.3. Obra-fasean, ahalik eta material xehe gutxien isuriko da drainatze-sarera. Horretarako, urak bideratzeko gailuak eta sedimentuak atzitzeko sistemak proiektatu eta gauzatuko dira, eta horietan bilduko dira obren ondorioz kutsatutako urak.\nGailu horien neurria zehazteko kalkulu hidraulikoak egingo dira, solidoei ongi eusten dietela bermatzeko, eta, botatzen badira, gune jakin batean botatzen direla bermatzeko, betiere uraren parametro fisiko-kimikoak indarrean dagoen araudiaren araberakoak direla ziurtatuta.\nSistema horien ezaugarriak, kokaleku zehatza eta neurriak Ebazpen honetako D.12 apartatuan aipatzen den lan-programan jasoko dira, eta berau aldatu egingo da obrak aurrera egin ahala aipatu gailu horien kokapenaren aldaketak programatzen direnean.\nHormigoi-upelak berariaz egokitutako eremuetan garbituko dira. Hormigoi-esnea ezingo da inola ere isuri ibilgura. Hormigoi-hondakinak kudeatzeko, ebazpen honen D.6. apartatuan ezartzen diren baldintzak beteko dira.\n2.4. Dekantazio-putzuen mantentze-lanak eta aldizkako garbiketa egin beharko da; metatutako lohiak aldizka hustuko dira, tratamendu-sistemaren funtzionamenduaren errendimendu optimoa bermatzeko.\n2.5. Ez da lur-mugimendurik, hondeaketarik edo zulaketarik egingo lurpeko urak kutsatuta daudela aurkitu den guneetan, deskontaminazio-lanak burutu eta obren jarduketen ondorioz lurpeko uretara kutsadura-transferentziarik ez dela gertatuko bermatzen den arte.\n3.1. Lurzorua kutsa dezaketen jarduerak edo instalazioak izan dituzten edo dituzten lurzoruen inbentarioari buruzko irailaren 30eko 165/2008 Dekretuan jasotako hiru lekutan egingo da proiektua. Halaber, proiektuaren eremuaren barnean, Plásticos Pardo SA enpresak lurpeko biltegi bat dauka, zeina lurra kutsa dezakeen instalaziotzat jotzen den.\nHorren harira, Lurzorua kutsatzea saihestu eta kutsatutakoa garbitzeari buruzko ekainaren 25eko 4/2015 Legeak 23. artikuluan xedatzen duena betez, arau horretan adierazitako egoeraren bat gertatzen bada, ingurumen-organoak ebazpen bidez lurzoruaren kalitatea adierazi beharko du, aipatutako ekainaren 25eko 4/2015 Legeak araututako prozedurari jarraikiz.\nLurzorua kutsa dezaketen jarduera edo instalazio bat izan zuten eta gaur egun aktibitaterik gabe dauden lurrak mugitzeko jarduketak aurreko artikuluan adierazitakoan barne daude, eta, horrenbestez, lurzoruaren kalitateari buruzko adierazpenaren mendean geratzen dira. Era berean, EAEko ingurumen-organoak aurrez onartu beharko du hondeaketa selektiborako plan bat lurzoruaren kalitateari buruzko adierazpenaren prozeduraren esparruan, aipatutako ekainaren 25eko 4/2015 Legearen 23. artikuluan jasotakoa betez.\nIldo horretan, sustatzaileak emandako informazioaren arabera, lurzorua kutsa dezaketen jarduera edo instalazio bat duten edo izan duten lurzoruen inbentarioan izendatuta dauden proiektuaren esparruko lurzoru guztiak zehazki ikertu dira, dagokien lurzoruaren kalitateari buruzko adierazpena eskuratzeko, eta izapidetzearen une desberdinetan daude.\nAurrekoarekin lotuta, urbanizazio-obrak, eta haien artean hondeaketak, hondeaketa selektiboen plangintzari men eginez eta lurzoruaren kalitateari buruzko prozedura horretan ezarritako baldintzetan egingo dira, aipatutako lurzorua aurreikusitako erabilerekin bateragarria dela bermatzeko. Halaber, lurzoruaren kalitateari buruzko Ebazpen horretan ezartzen diren erabilera-mugak beteko dira. Kasu honetan, ekainaren 25eko 4/2015 Legearen 31.2 artikulua aplikatuko da, eta, beraz, lur-mugimenduak egitea ahalbidetzen duten funtsezko lizentziak edo baimenak eman aurretik eman beharko da adierazpena.\n3.2. Hala ere, obrek dirauten bitartean lurra kutsatzen duten jarduerak edo instalazioak izan dituen beste lekurik aurkitzen bada, edo lurzorua kutsatzen duten gaien zantzu argirik bada, kasu horietarako ekainaren 25eko 4/2015 Legean ezarritakoa beteko da.\n4. Kutsadura atmosferikoa eragozteko eta airera ahalik eta hauts gutxien botatzeko neurriak.\n4.1. Lanek irauten duten bitartean, ibilgailuak igaro osteko garbiketa-lanak zorrotz kontrolatuko dira, bai jarduketen eraginpean hartutako ingurunean, bai obretara sartzeko guneetan. Sistema bat eduki beharko da aldi baterako hutsik dauden pistak eta lurrazalak ureztatzeko.\n4.2. Obrak egiteko eremuen irteeran, ibilgailuak garbitzeko gailuak izango dira, solidoak atxikitzeko sistema bati konektatuta, aurkeztutako dokumentuen arabera. Gailuok egoera onean mantenduko dira obra-faseak dirauen artean.\nEbazpen honen D.12 puntuan zehaztutako dokumentazioan adieraziko dira aipatutako elementuen ezaugarriak, kokaleku zehatza eta neurriak.\n4.4. Materialak eta ekarkinak aldi baterako metatzeko guneak bizitoki diren eraikinetatik urruti kokatuko dira.\n5.1. Obra-faseak dirauen artean, ingurumen-inpaktuaren azterketan zehaztutako neurri babesleak ezarri beharko dira, honako gai hauei dagokienez: obretako makinen mantentze-lan orokorrei, zarata eta bibrazioak jatorrian murrizteari, zarata egiten den ordu kopurua murrizteari, obretan erabilitako tresnek egiten duten zarata kontrolatzeari, etab.\n5.2. Zaratari buruzko azaroaren 17ko 37/2003 Legea garatzen duen urriaren 19ko 1367/2007 Errege Dekretuaren 22. artikuluan aurreikusitakoaren arabera, zonakatze akustiko, kalitate-helburu eta emisio akustikoei dagokienez, obrak egitean erabiliko diren makinak egokitu egin beharko dira kanpoan erabiltzeko makinen zarata-emisiei buruz indarrean dagoen araudian ezarritako aginduetara, eta, bereziki, eta hala badagokie, Kanpoan erabiltzeko makinek ingurumenean sortzen dituzten soinu-emisioak arautzen dituen otsailaren 22ko 212/2002 Errege Dekretuan eta arau osagarrietan ezarritakora.\n5.3. Bestalde, proiektua gauzatzean, obrek eragindako eremuan ez dira gaindituko kalitate akustikorako ezarritako mugak, Euskal Autonomia Erkidegoko kutsadura akustikoari buruzko urriaren 16ko 213/2012 Dekretuan ezarrita, eta hori guztia dekretu horretako 35 bis artikuluan aurreikusitakoari kalterik eragin gabe: 6 hilabete baino gehiagoko iraupena izango dutela aurreikusten den lanetan, eragin akustikoari buruzko ikerketa bat egin beharko da, egoki diren neurri zuzentzaileak zehazteko.\n6.1. Hondakin eta lurzoru kutsatuei buruzko uztailaren 28ko 22/2011 Legeak araututako moduan eta aplikatzekoak diren berariazko araudiek agindutako moduan kudeatuko dira obretan sortutako hondakinak, hondeaketakoak, ebakiak, bilgarriak eta errefuseko eta garbiketa-kanpainetako materialak.\nHondakinak kudeatzeko hierarkia-printzipioei jarraituz, hondakinen sorreran prebentzioa sustatu behar da, edo, hala badagokio, uztailaren 28ko 22/2011 Legearen 8. artikuluan ezarritako lehentasun-hurrenkerari jarraituz kudeatu behar dira; hau da: prebenitzea, berrerabiltzeko prestatzea, birziklatzea eta balorizatzeko beste modu batzuk, balorizazio energetikoa barne. Hondakinak kasu honetan baino ezingo dira deuseztatu: horiek balorizatzea teknikoki, ekonomikoki eta ingurumenaren ikuspegitik bideraezina dela behar bezala frogatzen bada.\n6.2. Eraikitze- eta eraispen-jardueren ondorioz sortutako hondakinak Eraikuntza- eta eraispen-hondakinen ekoizpena eta kudeaketa arautzeko den otsailaren 1eko 105/2008 Errege Dekretuan eta Eraikuntza- eta eraispen-hondakinen ekoizpena eta kudeaketa arautzeko den ekainaren 26ko 112/2012 Dekretuan aurreikusitakoa betez kudeatuko dira.\nHalaber, otsailaren 1eko 105/2008 Errege Dekretuan aurreikusitako eskakizunak betetzeaz gain, plan bat prestatuko du kontratistak, obrako eraikuntza- eta eraispen-lanetan sortzen diren hondakinekiko eta materialekiko betebeharrak nola beteko dituen azaltzeko. Ebazpen honen D.12 puntuan aipatzen den lan-programan txertatuko da plan hori.\n6.3. Baimendutako zabortegira bidali beharreko hondakinak kudeatzeko orduan, Hondakinak zabortegietan utziz ezabatzea arautzen duen uztailaren 7ko 646/2020 Errege Dekretuan eta Hondakinak zabortegietan utziz ezabatzea eta betegarriak egikaritzea arautzen duen otsailaren 24ko 49/2009 Dekretuan xedatutakoaren arabera jokatuko da.\n6.4. Obren hondeaketetako soberakinei dagokienez (kutsatu gabeko lurzoruak eta obretan hondeatutako material naturalak), betelanetara edo jatorri-obretatik kanpoko beste obra batzuetara zuzentzen badira, Hondeatutako material naturalak betelanetan eta jatorri-obretatik kanpoko beste obra batzuetan erabiltzeko balorizazio-arau orokorrei buruzko urriaren 10eko APM/1007/2017 Agindua aplikatuko da, Hondakinei eta lurzoru kutsatuei buruzko uztailaren 28ko 22/2011 Legearen 28. artikuluan jasotako aurreikuspenak aplikatuz.\nObrak amaitzean, proiektuaren sustatzaileak lurren mugimenduen balantze zehatza eta indusketa-soberakinen jarraipena igorri beharko dizkio Ingurumen Jasangarritasuneko Sailburuordetzari, bai eta honako hau zehaztu ere: atera ziren lekuetan ez beste leku edo obra batzuetan eraikuntzara bideratutako materialen kopuruak eta ezaugarriak.\n6.5. Hondakin arriskutsuak biltzeko sistemak bereiziak izango dira, baldin eta, duten tipologia dela-eta, isurketaren bat gertatuz gero, nahasi, arriskutsuago bihurtu edo kudeaketa zaildu badezakete. Halaber, uztailaren 20ko 833/1988 Errege Dekretuaren (Hondakin toxiko eta arriskutsuei buruzko maiatzaren 14ko 20/1986 Legea betearazteko Erregelamendua onartzen duena) 13. artikuluan ezarritako segurtasun-arauak bete beharko dituzte, eta itxita egon beharko dute kudeatzaileari eman arte, isurita edo lurrunduta gal ez daitezen.\nAipatutako ontziak edo bilgarriak argi eta modu irakurgarri eta ezabaezinean etiketatu beharko dira, bai eta indarreko araudiari jarraikiz ere.\n6.6. Sortutako olio erabilia Industrian Erabilitako olioaren kudeaketa arautzen duen ekainaren 2ko 679/2006 Errege Dekretuan ebatzitakoari jarraituz kudeatu beharko da. Olio erabiliak, baimendutako kudeatzaile bati eman arte, estalpean utziko dira, behar bezala etiketatutako depositu estankoetan; zola iragazgaitz baten gainean egon beharko dute, kubo txikietan edo ihesei eta isuriei eusteko sistemen barruan.\n6.7. Araudi hau errazago betetzeko, eraginpeko lan guztietan sortutako hondakinak kudeatzeko sistemak eduki beharko dira. Lan horien arduradunek kudeatuko dituzte sistemok, eta haien ardura izango da langileek hondakinak behar bezala erabiltzea. Bereziki, erregai eta produktuak biltegiratzearen, makinen mantentze-lanak egitearen eta hondakinak erretzearen ondorioz ez dira inola ere efluente kontrolatu gabeak sortuko.\nAurrekoaren haritik, eremu jakin bat egokituko da aldi batean hondakin arriskutsuak pilatzeko; hala nola olio-potoak, iragazkiak, olioak eta pinturak. Gainera, hondakin geldoak biltzeko berariazko edukiontziak jarriko dira, hondakin arriskutsuen guneetatik bereizita.\nUrbanizazio-proiektu hau egikaritzeko egin behar izaten den edozein jarduketa gauzatzeko orduan, aintzat hartu beharko dira Eusko Jaurlaritzako Kultura Ondarearen Zuzendaritzak egindako txostenak jasotzen dituzten irizpideak; bertan aipatzen da Zarauzko hirigune urbanizatuko beste zonalde batzuetan sakonera handi samarreko sedimentu-testuinguruetan aurkitu ohi izan direla aurri arkeologikoak, espezializaziorik gabeko langileek nekez identifikatu ditzaketenak. Hala, bada, honako prebentzio-neurri hauek erantsiko dira ondare arkeologikoa babeste aldera:\n7.1. Eraginpean dauden lursailen tasun arkeologikoaren mapa osatzeko, arkeologoek eta paleogeografiako espezialistek aztertuko dute sedimentuaren konposizioa, zundaketa mekanikoen bitartez lekuko jarraitua ateraz edo eraikuntza-proiektuen testuinguruan egiten diren bestelako zundaketak aprobetxatuz.\n7.2. Lekukoetan kausituko balira hondakin biogenikoak (landare- edo fauna-makrohondakinak), edo jatorri antropikoko artefaktu litikoak edo beste izaera batekoak, zundaketa arkeologikoak egingo dira Gipuzkoako Foru Aldundiaren arauzko baimenarekin.\n7.3. Zundaketa horietan hondakin arkeologikoak edota paleontologikoak agertuko balira, Gipuzkoako Foru Aldundiari jakinaraziko zaio, organo horrek erabaki dezan zer jarduketa egin behar diren kasu horietan, 6/2019 Legeak, maiatzaren 9koak, Euskal Kultura Ondarearenak, eta 341/1999 Dekretuak, urriaren 5ekoak, Euskal Autonomia Erkidegoko esparruan aurkitutako interes arkeologikoa edo paleontologikoa duten ondasunak garraiatu, entregatu eta gordailuan uzteko baldintzei buruzkoak, diotenari men eginez.\n8.1. Obrak eragindako eremu guztietan egingo dira obraren paisaia-integraziorako lanak, baita kontratistaren instalazio-eremuetan edo bestelako eremuetan ere proiektuaren ondorioz kaltetuta geratu badira. Ingurumen-leheneratzean sartuko dira lurraren berroneratze geomorfologikoa eta edafikoa, bai eta lorategi-elementuen birjarpena ere.\n8.2. Lurrak mugitzerakoan, landare-lurra kenduko da, eta bereizita pilatuko da, obrek eragindako guneak lehengoratzeko eta landareztatzeko lanak erraztearren.\n8.3. Proiektuaren eremuan paisaia integratzeko eta landaketak egiteko lanetan, harizti azidofiloaren, harizti misto atlantikoaren (Quercus robur) eta haltzadi kantauriarraren familiako zuhaixka- eta zuhaitz-espezie autoktonoak erabili beharko dira, eta, nolanahi ere, espezie aloktonoak saihestuko dira, bereziki, portaera inbaditzailea izan dezaketenak.\n8.5. Bermealdian, mantentze-lanak egingo dira: lurra urratu, ongarritu, ureztatu eta hutsarteak bete.\n9. Uholde-arriskuari dagozkion neurriak.\nGaur egun, proiektuari dagokion eremua 100 eta 500 urte arteko errepikatze-denborako uraldietarako uholde-arriskua duen eremuan dago. 10-2 Salberdin eremurako egindako azterketa hidraulikoari jarraikiz, egungo arrasa baino 1 m goragotik urbanizatuko da, 6,07 kotan, 500 urteko errepikatze-denborako uholdeari dagokiona baino gorago.\nOrgano eskudunak prozedura aplikagarrien esparruan ezarritako baldintzak alde batera utzi gabe, proiektuak bat etorri beharko du Kantauri Ekialdeko Demarkazio Hidrografikoaren Plan Hidrologikoaren araudian eta Euskal Autonomia Erkidegoko Ibaiak eta Errekak Antolatzeko Lurralde Plan Sektorialeko E.2 apartatuko uholdeen aurkako babesari buruzko araudi espezifikoan ezarritakoarekin.\nObrak egin bitartean, ez da pilatuko uraldietan urak eraman dezakeen materialik edo hondakinik.\n10. Obra bukatzea eta garbitzea.\nObrak bukatu ondoren, garbiketa-kanpaina zorrotz bat egingo da, eta proiektuak erasandako eremua obrako hondakinik batere gabe utzi beharko da. Hondakinak lan-eremutik aterako dira, eta, haiek kudeatzeko, ebazpen honetako D.6 puntuan xedatzen dena aplikatuko da.\nObra amaitu arte eta horren berme-aldian zehar, Obra Zuzendaritzak ingurumenaren eta, oro har, babes- eta zuzenketa-neurrien inguruan kualifikatutako aholkularitza izan beharko du. Obraren Zuzendaritzak ebazpenik eman behar badu baldintza-agiriak horrelako gaien inguruan esleitzen dizkion eskumenak erabiliz, aholkulariek txosten bat egingo dute aurrez. Ingurumen-aholkularitzak, gainera, jardunbide egokien kontrola egingo du obrek irauten bitartean; besteak beste, proiektuko ekintzen eragina egiaztatuko du, bereziki honako hauei dagokienez: lurren mugimenduak, hautsa eta zarata, makinen zarata eta hondakinen kudeaketa.\nObrak hasi aurretik, kontratistak proposamen zehatzak egin beharko ditu, jarraian datozen azpiapartatuetan azaltzen diren gaiei buruz. Lanak egiteko programari erantsiko zaizkio proposamen horiek, eta Obren Zuzendariak berariaz onartu beharko ditu; aurrez, txosten bat egin beharko du aurreko apartatuan aipatutako ingurumen-aholkularitzak. Dokumentu hauek bilduko ditu aipatutako programak:\nMakineria-parkearen eta obrako materialen eta lurren eta hondakinen aldi baterako biltegiratzerako eremuen kokapenari eta ezaugarriei buruzko xehetasunak, obra egikaritzeko fase desberdinetarako.\nOro har, ur-ingurunera isurketak egin ditzakeen obra-lekurik izanez gero, D.11 apartatuan aurreikusitako ingurumen-aholkularitzak egiaztatu egingo du urak isuri aurretik urak bideratzeko, drainatzeko eta atxikitzeko gailuak ondo funtzionatzen dutela. Horrez gain, ibaira material xeheak isuri diren aztertuko du, euri-aldietan batez ere.\nSistema horien funtzionamendua eraginkorra ez dela ikusten bada, beharrezkoak diren neurriak hartuko dira, kaltea sortzen duten zuloetan lanak aldi baterako gelditzea barne, material esekiz betetako urak lur gaineko ur-ibilguetara irits ez daitezen.\n4. Lehengoratzearen arrakasta kontrolatzea.\nBermealdian, aldizkako jarraipena egingo zaio proiektuak eragindako gainazalen lehengoratzeak izan duen arrakasta-mailari.\nIngurumena zaintzeko programaren dokumentu bateratua egin beharko du sustatzaileak, eta han bilduko dira ingurumen-inpaktuaren azterlanean proposatutako betebeharrak eta ebazpen honetan jasotakoak.\nIngurumena zaintzeko programaren barruko txostenen eta analisien emaitzak behar bezala erregistratu beharko dira, eta Ingurumen Kalitatearen eta Ekonomia Zirkularraren Zuzendaritzari organo substantiboaren bidez bidaliko zaizkio. Obrak bukatu eta lehengoratze-lanen bermealdia amaitutakoan bidaliko da txosten hori.\nIngurumena Zaintzeko Programaren emaitzekin batera, ingurumen-gaietan espezializatutako erakunde batek egindako txostena ere aurkeztu behar da. Txosten horretan emaitzen analisia jasoko da, epe horretan izandako gertakari nagusiak bereziki aipatuta, haien kausa eta konponbideak eta, halaber, laginak nola hartu diren zehaztuko da, aldez aurretik egin ez bada.\nProiektuaren sustatzaileak datuak euskarri egokian bilduko ditu bi urtez gutxienez, eta datu horiek administrazio publikoen ikuskaritza-zerbitzuen eskura jarriko dira; hori guztia, hala ere, ez da eragozpen izango kasu bakoitzean aplikagarri den araudia betetzeko.\nEbazpen honen aurreko apartatuetan ezarritakoa alde batera utzi gabe, jarraian aipatzen diren agiriak helarazi beharko zaizkio ingurumen-organo honi, espedientean sar ditzan. Dokumentazio hori Ingurumen Kalitatearen eta Ekonomia Zirkularraren Zuzendaritzara bidali beharko du organo substantiboak:\n1. Obrak amaitu eta bi hilabeteko epea igaro baino lehen, hondeaketa-soberakinen eta hondakinen ingurumen-jarraipenari dagozkion txostenak, ebazpen honetako D.6 apartatuan aurreikusitakoaren arabera.\n2. Obrak amaitu eta bi hileko epea igaro baino lehen, obrak gauzatu bitartean sortutako gorabeheren erregistroa, babes- eta zuzenketa-neurriak noraino bete diren jasoko duena, ebazpen honen E.1 apartatuan aurreikusitakoaren arabera.\nHirugarrena. Lau urteko epea jartzen da proiektua gauzatzen hasteko, eta epe hori ingurumen-inpaktuaren adierazpen hau Euskal Herriko Agintaritzaren Aldizkarian argitaratzen denetik hasiko da. Epe hori igaro eta artean ez bada hasi proiektua gauzatzen, ingurumen-inpaktuaren adierazpen honi amaitu egingo zaio iraunaldia, eta utzi egingo dio dagozkion ondorioak sortzeari. Kasu horretan, sustatzaileak berriro hasi beharko du proiektuaren ingurumen-inpaktuaren ebaluazioa, aipatutako epea luzatzea adosten ez bada behintzat. Hori guztia, otsailaren 27ko 3/1998 Legearen 47.8 artikuluan eta abenduaren 9ko 21/2013 Legearen 43. artikuluan ezarritakoarekin bat.\nLaugarrena. Aurreko zenbakian xedatutakoaren ondorioetarako, proiektuaren sustatzaileak aldez aurretik jakinarazi beharko dio ingurumen-organoari, organo substantiboaren bitartez, zer egunetan hasiko den proiektua gauzatzen.\nBosgarrena. Ebazpen honen edukiaren berri ematea Zarauzko Udalari.\nSeigarrena. Ingurumen-inpaktuaren adierazpen hau Euskal Herriko Agintaritzaren Aldizkarian argitara dadila agintzea.\nVitoria-Gasteiz, 2021eko abuztuaren 13a.


SENDI Proiektuaren barruan familientzako bisita-gidatua proposatzera gatoz, UHARTEAREN ALTXORRA erakusketara joango gara otsailaren 19an, igandea, 12:00etan Bilboko Azkuna Zentroan. Adin guztietako ume eta gazteentzat erakargarria da, doakoa, bisita euskaraz izango da. Euskarazko haur eta gazte literaturan barna bisita gidatua egingo dugu Bilboko Azkuna Zentroan, ilustrazioen, pertsonaien, gaien eta garaien bidez. Hainbat detektibe, pirata, leku, gai, […]\nAhozkotasun tradizioa zaindu eta konpartitzeko taldea martxan ipini genuen urtarrilaren 27an Getxon, SENDI Proiektuaren baitan. Ama, amama, aita, gazte eta umeak elkartu ginen Villamonten, ipuinak, kantak, aho-korapiloak eta poemak konpartitzera, hizkuntzarekin jolastu eta ondo pasatzera. Lehen saioaren ostean bigarrena prestatzen hasi gara dagoeneko. Gure arteko komunikazioa errazteko eta gaiarekin lotutako baliabideak partekatzeko posta-zerrenda hau erabiliko […]\nOtsailean UKITXen bi saio antolatuko ditugu. Lehenengoa Otsailaren 9an izango da, eguena, 10:00etan, Romoko Nagusien Etxean lotuko gara. “Titare ete zorion” liburuaz arituko gara Miren Agur Meabegaz. Saio hau eukaltegiko ikasleentzat bereziki antolatu badugu ere, interesa duen edonor gonbidatuta dago\nUrte hasierako ohiko bazkaria apur bat atzeratu behar izan genuen eta zapatuan, otsailaren 4an, egingo dugu. Uribe Kostatik bizikleta ibilbidetxoa egin ostean Azebarri Kultur Elkartean bazkalduko dugu. Heldu aurreko egunetan, eguraldiaren arabera, konfirmatuko dugu dugu hiztordua, adi egon posta-zerrendako mezuei zein whatsappei (whatsapp taldean parte hartu gura baduzu 644 277 155 zenbakira idatziguzu). Eguna, ordua eta […]\nAtzo 14 lagun inguru bildu ginen “33 ezkil” eleberri beltzaz aritzeko. Ferminek topatutako hezurrak, baserri giroa, drogak, anaien arteko gorrotoak… hainbat gaien inguruan aritu ginen berba ta berba. Eskerrik asko hurbildu zinetenei eta baita zuri ere, Miren, plazera izan da! Hurrengo hitzorduak: Miren Agur Meabe “Titare bete zorion” otsailak 9, osteguna, 10:00etan, Romoko Nagusien Etxean. (Getxoko eukaltegiko […]\nKirolak 2017-01-24 12:12\nIraupen-eski ikastaroa martxoaren 11n eta 12an\nEuskaraz bizitzeko asteburu beroa izaten da elurretara antolatzen duguna. Iraupen-eskia praktikatzeko aukera zabaldu dugu 5 urtetik gorarakoentzat, eta eskiatu gura ez dutenentzat erraketekin ibiltzeko plana ere badago. Martxoko bigarren asteburuan joango gara aurten:martxoaren 10ean irten (barikua, 19:00, Fadurako markesina) eta martxoaren 12an buelta (domeka, 21:00). Lekuak gordetzeko guri idatzi edo deitu: 644 277 155 […]\nEuskaraz bizitzeko asteburu beroa izaten da elurretara antolatzen duguna. Iraupen-eskia praktikatzeko aukera zabaltzen dugu 5 urtetatik aurrerakoentzat, eta eskiatu gura ez dutenentzat erraketekin ibiltzeko plana ere badago. Martxoko bigarren asteburuan joango gara aurten, martxoaren 10ean irten (barikua, 19:00, Fadurako markesina) eta martxoaren 12an buelta (domeka, 21:00). Lekuak gordetzeko guri idatzi edo deitu: 644 277 155 […]\nKultura 2017-01-24 10:55\nAstelehenero lagun talde bat bildu ohi gara egurra lantzeko; 2015eko urrian elkartzen hasi ginen. 2016an ere tailerrean lanean aritu ginen eta urtarrilean bukatu behar zen… baina luzatzea erabaki dugu! Hilean behin irakasle batek gidatuko du tailerra baina gainontzeko egunetan autoikaskuntzan ibiliko gara, elkarri laguntzen. Aditua zein hasiberria bazara lekua izango duzu gure taldean. Egurra lantzeko […]\nAstelehenero lagun talde bat bildu ohi gara egurra lantzeko, 2015eko urrian elkartzen hasi ginen. 2016an ere tailerrean lanean aritu ginen eta urtarrilean bukatu behar zen… baina luzatzea erabaki dugu! Hilean behin irakasle batek gidatuko du tailerra baina gainontzeko egunetan autoikaskuntzan ibiliko gara, elkarri laguntzen. Aditua zein hasiberria bazara lekua izango duzu gure taldean. Egurra lantzeko […]\n‹‹ Aurrekoak 1 2 3 4 ... 16 17 18 19 20 21 22 23 ... 54 55 56 57 Hurrengoak ››


Andrea Khalfaoui – Deusto Alumni Time\nBy admindeusto26 apirila, 202111 ekaina, 2021Elkarrizketak\nUste dut ezaugarri horiek guztiak Deustuko Unibertsitatearen identitatean inprimatuta daudela, eta korridoreetan zehar ibiltzean ikus ditzakegula. Atea ireki eta nabaritzea zentzu solidario horrek nola inguratzen zaituen eta laguntzen dizun erraza da hemen. Asko gustatzen zait sentimendu hori izatea Unibertsitatean sartzen naizen bakoitzean, eta etorkizunean mantentzea nahi dut.\n2020ko urriaren 28an, Andrea Khalfaouik Claves para la convivencia intercultural en educación infantil izeneko doktore tesia defendatu zuen. Ezer baino lehen, zorionak zure doktoregoagatik.\nEsan liteke zure karrera akademiko eta profesional bikainaren xede den horretatik asko duen emakumea zarela. Benetako arragoa da, eta kulturartekotasunak – hainbat kultura minoritariok (amazigha, erromania, euskalduna), hezkuntzarako grinak, elkarrizketak eta militantzia feministak elkarri eragiten diote. Zer suposatu du zuretzat elementu desberdinak elkartzeak? Nola ikusten duzu elementu horiek elkarren artean duten eragina?\nUlertu nuen elementuen elkarketa hori faktoreak (familia, testuingurua eta zentzua) biderkatzearen emaitza dela, Bartzelonako Unibertsitateko Soziologiako katedradun Ramón Flechak opari gisa gogoratuko dudan elkarrizketa oso berezi batean ikusarazi zidanean. Elkarrizketa horrek askatu egin ninduen, eta berretsi egin zidan erabaki egin dezakegula nor garen, norantz joan nahi dugun eta bide hori norekin partekatuko dugun. Horrela ulertu nuen amona ijitoa, aita amazigh izatea eta euskaldun sentitzea ez dela posible bakarrik, zorte handia baizik. Hamarkadetan egindako ikerketek agerian uzten dute elkarrekintza funtsezkoa dela giza garapenean eta ikaskuntzan, baina, gainera, ditugun interakzioen emaitza garela modu kontzientean esperimentatzen duzunean, zoragarria da. Zorionez, aukeratu ahal izango dugu zeintzuk ditugun, zeintzuk elikatzen dizkiguten sentimendurik onenak eta zeintzuk ez. Ideia hori funtsezkoa da hezkuntzarako ere, gizarte askeagoa, justuagoa eta kohesionatuagoa nahi badugu.\nAlde horretatik, 2016az geroztik buru belarri ari zara ikerketak egiten hainbat arlotan: haur hezkuntza, inklusioa – migratzaile, emakume, dibertsitate funtzionalak dituzten pertsona, presoak eta abar- romà populazioa, hezkuntza dialogikoa, kultura aniztasuna. Noiz, nola eta zergatik erabaki zenuen zientifikoki gai horietara dedikatzea?\nHaur Hezkuntza ikastea erabaki nuenean, bizitzako lehen urteek – eta, beraz, haur hezkuntzak – etorkizuneko garapenerako eta ikaskuntzarako oinarriak ezartzen dituztelako uste sendoa nuen. Hezkuntza ikerketatik, konpromiso hori areagotu egiten da, eta esparru zabalago eta sakonago batetik hartzen da. Hezkuntza arloko zientzialariek lan egiten dute gehiago eta hobeto ikastea errazten duten gakoak ezagutzera emateko, eta hezkuntzan arrakasta lortzea ahalbidetzen dute, arrakasta hori sustatzen laguntzen duten eta laguntzen ez duten elementuak zein diren erakusten duten ebidentzia zientifikoak emanez. Ikasgela batean sartzen zarenean, egokiena da bertan gertatzen den guztiak berme zientifikoa izatea, eta, beraz, haur guztiek ahalik eta hezkuntza onena izatea. Ospitale batera sartzen bagara, gauza bera nahi dugu: gurekin ez esperimentatzea eta ahalik eta ondoen sendatzen lagunduko digula dakigun guztia aplikatzea. Hori bermatzea bereziki garrantzitsua da testuinguru ahulenetan, hala nola gutxiengo etnikoetako ikasleekin edo bazterketa arriskuan daudenekin. Azken finean, guztiok nahi dugu onena gure haurrentzat, baita egoera ahulenetatik abiatzen diren familientzat ere. Hezkuntzan ezagutza zientifikoan aurrera egitea haur guztiek, jatorria edo egoera edozein dela ere, nahi bezain gora iristea ahalbidetuko dien hezkuntza arrakasta lortzeko ametsa lortzen laguntzeko modua da. Nire kasuan, familia apal batetik etorrita, zientzia eta giza bikaintasuneko testuinguru batek doktoretza egitea eta kalifikazio gorena lortzea ahalbidetu du. Beraz, egin dezakedan gutxienekoa da lan egitea gero eta testuinguru dialogiko, berdintasunezko eta bikain gehiago egon daitezen.\nZein dira zure ikerketen ondorio nagusiak?\nTesia nazioartean finkatuta dagoen ikerketa ildo baten barrukoa da, eta ikaskuntza ingurune interaktiboen inpaktua eta talde ahulen sustapena eta inklusioa aztertzen ditu. Tesiaren ondorioek baieztatzen dute, alde batetik, kulturalki askotarikoak diren testuinguruetan elkarbizitza bikaina izan daitekeela ebidentzia zientifikoetan oinarrituz gero. Hau da, haur hezkuntzako gelak haurren artean berdintasunezko eta kalitatezko elkarrekintzak bermatzen dituzten espazioetan antolatzen badira, haurrek elkarri laguntzen diote etengabe, eta horrek ikasgelako giro positiboa sustatzen du. Bestalde, eskolaren eta familia zaurgarrienen arteko interakzioen ezaugarriak identifikatzen ditugu; izan ere, familia horiek modu eraginkorrean parte hartzea errazten dute, eta, beraz, eskola giro positiboan laguntzen dute. Berdintasunezko elkarrizketa, konfiantzan oinarritutako harremanak eta guztiontzako ahalik eta hezkuntza onena eskaintzeko helburu partekatua hiru zutabe dira eskolaren eta ijito eta migratzaile familien arteko elkarrekintzetan. Emaitza horiek sarbide irekian argitaratuta daude inpaktu-aldizkari zientifikoetan, hala nola European Early Childhood Education Research Journal, Early Childhood Education Journal edo Social Sciences aldizkarietan, eta hasierako urteetatik eskola bizikidetzari buruzko nazioarteko eztabaidan laguntzen ari dira testuinguru multikulturaletan. Bereziki, ideia bat indartuta, gatazkarik gabeko hezkuntza esparrua sortu eta mantendu ahal dela, baita egoerarik ahuleneko testuinguruetan ere.\nZer gomendio emango zenieke Deustuko Unibertsitateko Alumniei inklusioa – espektro osoan – eta aniztasuna egoki tratatzeko?\nInklusioa eta dibertsitatea bezalako gaiei heltzeko orduan segurtasun handia ematen duen gako bat da haien praktikak gizartean eragina duten ebidentzia zientifikoetan oinarritzea. Hau da, nazioarteko komunitate zientifikoak funtzionatzen duela frogatu duena inplikatuta dauden testuinguruetara transferitzea. Maila pertsonalago batean, esango nizueke aurreiritzien pisuarekin ezin dela oso urrutira iritsi, eta inklusioak pertsonengana hurbiltzea eta ezagutzea eskatzen duela; elkarrizketak errespetutik eta berdintasunetik abiatzea esan nahi du. Horrela heltzen da inoiz amestutako horizonteetara, eta, gainera, paisaiaz gehiago gozatzen da.\nAmaitzeko, eta elkarrizketagatik eskerrak emanik, kontatuko zeniguke zer oroitzapen gordetzen dituzun Deustuko Unibertsitatean doktoretza egiten emandako urteez?\nGogoan dut jauregi batean sartzen nintzela sentitu nuela Rocio García Carrión andrea (World Education Research Associationeko egungo idazkari nagusia) ezagutzera etorri nintzen lehen aldian. Zorte handia izan dut nire tesia zuzendu duelako, Lourdes Villardón Gallego doktorearekin batera. Gogoan dut ikerketa ildo posibleei buruz hitz egiteko eta doktoregoaren abenturari ekiteko geratu ginela. Lehen egunetik sentitu dut lagun egiteko sentimendua, dedikazioa, ikerketa zintzo baten aldeko konpromisoa, eragin zientifiko eta sozial handienekoa, nirekin dut sentimendu hori bere bulegoan, DAR 1 bis bulegoan, elkarrizketa izan genuen lehen egunetik. Askotan gogoratzen dut une hori, 2017ko otsaila-martxoa, nire bizitzako inflexio puntu modura. Ibilbide honen errepasoa egiten dudan bakoitzean, pentsatzen dut nire bizitzako urterik onenak izan direla (hala izaten jarraitzen dute!). Memorian oso grabatuta daukat begirada hura, batasunaren, ekintza solidarioaren eta pertsonen bizitza hobetzeko konpromisoaren begirada eraldatzailea, hain koherentea Deustuko Unibertsitatearen funtsarekin eta bere lemarekin, “Transforming our world together”.\nAsko gogoratzen ditut Javier Lopez Aríztegui jaunaren hitzak, ongietorri egunean, 2018ko urtarrilean, gehien behar duenarekin atseginagoak izatearen zentzua partekatu zuenean. Hala sentitu dut, baita ere, administrazioko pertsonen (DEIKERreko Izaskun Urien, Garbiñe Zurikaldai eta Inge Zabaleta ) lan egiteko moduan. Uste dut ezaugarri horiek guztiak Deustuko Unibertsitatearen identitatean inprimatuta daudela, eta korridoreetan zehar ibiltzean ikus ditzakegula. Atea irekitzea eta zentzu guztiz solidario hori nola inguratzen eta laguntzen dizun nabaritzea erraza da hemen. Asko gustatzen zait sentimendu hori izatea Unibertsitatean sartzen naizen bakoitzean, eta asko gustatuko zait etorkizunean mantentzea.\nHezkuntzako doktorea 20. Prom.\nHezkuntzan doktorea da (20. prom) Deustuko Unibertsitatean, Claves para la convivencia intercultural en educación infantil izeneko tesiarekin. 2015ean Haur Hezkuntzako gradua lortu zuen, eta 2016an Ikerketa Gizarte eta Hezkuntza arloko masterra, biak EHUn. 2017 eta 2020 artean EBk eta Espainiako Estatuak finantzatutako nazioarteko lau ikerketa proiektutan parte hartzeaz gain, zortzi argitalpen zientifiko ditu eta, 2016tik aurrera, 14 kongresu, konferentzia eta jardunalditan parte hartu du, estatuan zein nazioartean, hamasei komunikaziorekin eta bi hitzaldirekin. Era berean, 2018 eta 2021 artean, irakasle izan da Nebrijan (Madril) – Hezkuntza Joerak eta Berrikuntza – eta Deustuko Unibertsitatean –Garapenaren Psikologia–, Instituto Natura (Brasil) – Ikaskuntza komunitateen ziurtagiria –, Escuelas Fe y Alegria (Nikaragua) – Gatazkak Prebenitzeko eta Konpontzeko Eredu Dialogikoa– eta Adarra Pedagogia Kolektiboan (Bilbo) – Hezkuntza ekintzen oinarri zientifikoak–.


"Margotuz, idatziz edo ahoz, beti gustatu zait istorioak kontatzea" - Bizkaiko Hitza\n“Margotuz, idatziz edo ahoz, beti gustatu zait istorioak kontatzea”\n2016, apirilak 29 Bizkaia, Elkarrizketa 614\nAnder Gartzia (Lekeitio, 1985) kazetaria da BERRIA egunkarian. Albisteak, erreportajeak eta elkarrizketak ditu eguneroko ogi, eta dituen asti ordu apurretan ipuinak idazten ditu. Beti darabil arkatza eskuetan. Bizkaidatz lehiaketako lehen saria irabazi berri du, baina ez du lehen aldia. Duela hiru urte ere irabazle izendatu zuten.\nKazetaria ofizioz eta idazlea afizioz. Idaztea bokazioa duzu edo zoriaren kontua da?\nKazetaritza ikastea ebazten baduzu, idaztea eta irakurtzea gustatzen zaizkizulako ebazten duzu, noski. Elkar lotuta daude. Lanean eta ordu libreetan ere idazten ibiltze hori zaletasun kontua da.\nKazetari izatearen ajeak zeintzuk dira? Eta idazlearenak?\nKrisia pairatzen duen ofizioa da gaur egun kazetaritza. Hedabideak eurak krisian daude, eta, ondorioz, baita kazetariak ere. Idazketari dagokionez, ni ez naiz idazle kontsideratzen, hitz handiak dira horiek. Afizioz idazten dut, eta noizbait lehiaketetara aurkezten ditut idatzitakoak. Dena den, idazlearena ere ez da oso ogibide egonkorra.\nZer ematen dio batak besteari?\nOso idazketa forma desberdinak erabiltzen dira batean eta bestean. Batzuetan esaten da errealitatea eta fikzioa nahastu egiten direla maiz, eta egia esan, badaude albiste eta erreportaje batzuk literaturarekin harreman estua daukatenak. Kazetaritza eta literatura uztartu egin daitezke.\nZer kontatu izateko, bizipenak norbere azalean bizitzea hobe?\nBeti da aberasgarriago gauzak bertatik bertara bizitzea eta ezagutzea. Adibidez, ez da berdin errefuxiatuekin gertatzen ari dena hemendik kontatzea edo han haien aldamenean egonik kontatzea. Gauza mordoa gertatzen dira hor kanpoan, harritzen gaituztenak, hunkitzen gaituztenak, beldurtzen gaituztenak… sormenerako leiho berriak zabaltzen zaizkizu bidaiatu eta errealitate desberdinak ezagutuz gero.\nBaina norbere herria ere izan daiteke inspirazio iturri…\nOrain arte ez dut idatzi itsasoarekin lotura daukan ezer, baina egia esan, lekeitiarra izanik, itsasoko istorioak oso gertutik bizi izan ditut. Familian arrantzale ugari izan ditugu, eta asko gustatzen zaidan gai bat da. Itsasoa ez dut inspirazio iturri, baina kostako jendea garenok itsasoa eta kresala faltan sumatzen ditugu kostaldetik urruntzen garenean.\nNon idazten duzu?\nZoritxarrez, oso denbora libre gutxi daukat, eta sormenari ez diot denbora asko eskaintzen. Etxean idazten dut, ordenagailuan eta beti desordutan, gauari orduak kenduz.\nEta irakurri, zer irakurtzen duzu?\nBetidanik gustatu izan zait nobela historikoa. Halere, ez diot generoari garrantzi handirik ematen. Gozatzeko irakurtzen dut, batik bat denbora askorik eskaini ezin diodanean. Azkenaldian ipuin laburrak irakurtzen ibili naiz.\nGogoan duzu noiz idatzi zenuen zure lehen ipuina?\nTxikitan irudimen handia neukan. Margotuz, idatziz eta ahoz beti gustatu izan zait istorioak kontatzea. Egun, kuadrillan ere, kontalari ibiltzen naiz sarri.\nBizkaidatz lehiaketan Jasone Osororen kontakizun bati amaiera eman behar izan diozu.\nBai. Osorok propio sortu zuen kontakizuna lehiaketarako. Bikote bat da protagonista. Gizonari alzheimerra diagnostikatzen diote, eta burua galtzen hasten da. Autokarabana bat erosten du, eta emazteari autokarabanan joan nahi duela esaten dio, bere bizitzako azken momentuak horrela igaro nahi dituela. Emaztearekin edo emazte gabe, baina partitzea nahi du. Hortik aurrera, guk sortu dugu hamar orrialde inguruko kontakizuna, modu librean.\nNola jarraitu duzu istorioa?\nUrteek aurrera egin ahala gauzarik baliotsuenak buruan gordetako esperientziak dira. Alzheimerrak altxor horiek lapurtzen dizkigu, kontakizuneko protagonistari gertatu bezala. Nola berreskuratu galdutako memoria? Hortik jo dut istorioa amaitzeko.\nNon irakur daiteke?\nAldundiak liburu bat argitaratu du, eta parte hartzaileei bana eman digute, baina ez dakit saltzen jarriko dituzten. Liburu horietan euskarazko lehiaketako hiru finalisten ipuinak eta gaztelerazkoaren hiru finalistenak bildu dituzte.\nOrain arte ez naiz lehiaketa askotarako aurkeztu, baina azken sari honekin harra sortu zait. Gogoa daukat idazteko, lehenik eta behin niretzat eta gero besteentzat. Neure buruari erronka txikiak jartzeko egiten dut, eta saria jasotzeak ilusioa egin dit. Bultzada bat da, probatzen jarraitzeko.\nEta aurrera begira, baduzu bestelako proiekturik esku artean?\nGustatuko litzaidake sormenerako denbora gehiago izatea. Epe laburrera ez dut ezer buruan, eta, epe luzera, gustatuko litzaidake noizbait zerbait luzeagoa eta mardulagoa idaztea. Ea desorduetan inspirazioak harrapatzen nauen aurrerantzean ere.


Azken eguneraketa: 2018-11-21 15:13:57\nKreditu lagapena (endosua)\nKredituaren lagapena, Udalaren aurrean kreditua duen titularrak, kreditu hori beste pertsona bati lagatzen dion izaera zibileko kontratua da.\nAmorebieta-Etxanoko Udalaren aurrean kreditu baten titular den edo lagapen hartzaile izan behar den edozein pertsona fisikok edo juridikoko.\nE100 Kredituen lagatzea\nOrdezkariak eskatzen badu: inprimakia, eredu normalizatuan, baimena emanez. Interesatutako pertsonaren NANaren fotokopia edo hori ordezkatzen duen beste nortasun agiri bat.\nHala denean, notarioaren aurrean egindako kreditu lagapenerako agiria; edo alde biek sinatutako dokumentu pribatua. Azken kasu horretan, bi aldeen nortasuna egiaztatzeko agiriekin edo/eta ahalordearekin.\nAdministrazioak ondoren egin beharreko izapideak\nDokumentazioa jaso eta egiaztatu eta eskaria eskaneatu eta erregistratu.\nEskakizunak betetzen direla egiaztatu.\nDokumentazioaren artean Notariotzako agiria edo dagokion dokumentu pribatua aurkezten ez bada, hitzordua eman interesatuari, dokumentua Udaleko Idazkaritza Nagusiaren edo Kontu-hartzailetzaren aurrean sinatzeko. Agiri hori aurkezten bada, Udal Kontu-hartzailearen on ikusia beharko du.\nEkonomia arloa - Kontuhartzailetza\nAldeek Udaleko Idazkariaren edo Kontu-hartzailearen aurrean sinatu beharreko dokumentu eredua.\nKredituaren lagapenerako dokumentu pribatua bide telematikoa erabiliz aurkezten bada, jakinarazpen frogagarri eragina izan dezan, bi aldeek modu elektronikoan sinatuta egon beharko da, sinadura digital baliagarriaren bitartez.


Bilboko 2.800 familia baino gehiagok jaso dituzte etxebizitza birgaitzeko laguntzak - Deia\nBilboko 2.800 familia baino gehiagok jaso dituzte etxebizitza birgaitzeko laguntzak\ndeia.eus 01.04.2021 | 15:53\nBilboko 2.800 familia baino gehiagok jaso dituzte etxebizitza birgaitzeko laguntzak. Bilboko Udala\nBilboko 2.800 familia baino gehiagok jaso dituzte etxebizitza birgaitzeko laguntzak.\nBILBO. Bilboko 2.800 familia baino gehiagok jaso zituzten iaz beren etxebizitzak birgaitzeko laguntzak, Surbisaren bitartez.\nBilboko Udaleko Hiri Berroneratzearen Sailak 15 milioi euro baino gehiagoko inbertsioa sustatu zuen eraikinak eta etxebizitzak birgaitzeko obretan, 2020an, Surbisa udal sozietatearen bidez. Iaz baino % 60 gehiago esan nahi du horrek, eragindako inbertsioa 11,6 milioi izan baitzen 2019an, eta 15,3 milioi 2020an.\nGuneen arabera, Zazpi Kaleak eta Bilbo Zaharra dira esku-hartze eta dirulaguntza gehien izan dituzten sailak: guztira, 7,2 eta 5,7 milioi euro, hurrenez hurren. Guztira, Bilboko 2.855 familiek jaso zuten beren eraikinak eta etxebizitzak laguntzen eta dirulaguntzen bidez hobetzeko obren onura, 2019an baino 963 gehiagok, beraz.\nHona hemen Surbisaren iazko balantzetik ondorioztatzen diren kopuruetako batzuk, eta urian izan duten eragina erakusten duten kopuru batzuk. "Gure bitartekaritza, aholkularitza eta lagun egiteko eta dirulaguntzak emateko zereginaren ondorioz, guztira 4 milioi euroko dirulaguntzak izapidetu eta onetsi dira, ala Eusko Jaurlaritzarenak ala gureak kontuan izanda, eta, dagoeneko, ia 19 milioi euroko inbertsio pribatua eragin dute. Era honetan, Hiri Berroneratzearen Sailak, Surbisaren bitartez, oraindik ere apustu egiten du auzorik ahulenak birgaitzearren alde eta haien kohesioaren alde, eta, era berean, inguru eta eraikin multzo bereziak hobetzearren alde", azaldu du Nora Abete Bilboko Udaleko Hiri Berroneratzearen Saileko zinegotziak.\nLaguntza bideratzeko moduak hainbat dira. Nabarmentzekoak dira eraikinak eta bizitegiak onik zaintzeko eta haien segurtasunerako laguntzak, 1 milioi euro izan baitira; ondoren datoz irisgarritasunerako eta eraginkortasun energetikorako laguntzak, 560.000 euro izan direnak; eta, azkenik, zaurgarritasun egoeran dauden familientzako laguntzak, 488.000 euro izan direnak.\nHorri guztiari gehitu behar zaizkio 500.000 euro, Etxebizitzetarako Renove Planaren lehen deialdikoak, bizitegien barrualdeetan obrak egiteko ematen zirenak, kalitatea, erosotasuna eta eraginkortasuna hobetzearren; eta, beste alde batetik, erreformen eta obren sektoreko enpresen, gremioen eta profesionalen jarduera sustatzea, lanpostuei eustearren edo berriak sortzearren, pandemiak horren gogor erasandako sektorean.\n"Surbisaren DNAren osagai dira birgaitze-obrak sustatzea laguntza tekniko eta soziala emanez eta dirulaguntzak bideratuz, betiere egoerarik zaurgarrienean dauden pertsonei emanez lehentasuna, eta haien bizi kalitatea sustatuz", nabarmendu du Nora Abetek.\nBIZIKIDETZA ETA GIZARTE KOHESIOA HOBETZEA\nEsku hartzen dueneko guneen eta erakinen egoera ezagutzeaz gain, Surbisa, halaber, hurbildu egiten da han bizi diren bizilagunengana, eta baita auzotarren erkidegoetan eratzen diren harremanetara. Iaz, 220 esku-hartze bideratu ziren gizarte-kohesioa eta bizikidetza hobetzera, eta ez bakarrik hitzarmenak lortzeko (birgaitzearen alderdi batzuen eta besteen inguruan), baita ere espazio erkideetan beharrezkoa den bizikidetza hobetzeko eta/edo lortzeko eta espazio horiek onik zaintzeko.\nOhikoenak izan dira erkidegoen bileratarako laguntzak, gizarte ekintzako-kasuak eta zaurgarritasun-egoeretarako eta berankortasunerako laguntzak.\nEta horrek guztiak ekarri zuen Surbisak jarduten duen eraikinetako eta auzoetako bizilagunen bizi kalitatea handitzea. Era horretan, bakezko bizikidetzarako oinarriak ezartzen dituen kidetasun sentimendu bat eragiten da, kohesio sozial eta solidarioa eraginez, birgaitze-prozesu orok behar duen bezala.\nSURBISAREN 35. URTEURRENA\n2020an, halaber, Surbisak 35 urte bete zituen. Bilboko ondarea jagoteko udal-sozietatea 1985ean sortu zen, Zazpi Kaleak bere onera ekartzeko, deseginda utzi baitzuten bi urte lehenagoko uholdeek; hala ere, 2005etik aurrera, uri osoan jardun dezake, andeapen fisiko eta sozialaren araberako lehentasunak ezarriz.\nIzan ere, sortu zenetik, Surbisak uriko 40.000 eraikin eta etxebizitza pribatu baino gehiagotan sustatu ditu egikuneak, urian diren eraikin guztien arteko % 15ean. Horren ondorioz, Surbisak 278 milioi euro baino gehiagoko inbertsio pribatua eragin du 35 urtean, eta, gainera, 76 milioi eurorekin lagundu ditu esku-hartze horiek, Udalaren nahiz Eusko Jaurlaritzaren baliabideak baliatuz.\nUrte hauetan guztietan, Surbisak, batez ere, eraikinen birgaitze integrala sustatu du lehentasunez, eta, kasu askotan, egiturazko finkapenarekin zerikusia zuten arazoak konpondu ditu, zurezko egituren egoera txarra zela-eta. Halaber, zaharberritzeko programa espezifikoak sustatu izan ditu, hala nola begiratokiak eta kultur intereseko beste elementu batzuk bere oneratzea, edo sukaldeen eta bainugelen behar-beharrezko ezaugarriak hobetzeko programa.\nSurbisak eragiten duen birgaitze-ereduan sartzen dira orobat eraginkortasun energetikoko neurriak (isolamendu akustikoa eta termikoa); bestalde, igogailuak ipintzea eta haien irisgarritasuna ere sustatzen du. Horrez gain, udal sozietateak bere eskumeneko eremuak biziberritzea eragin du, merkataritzako lokalak hobetzea sustatuz.\nSurbisak, halaber, lurraldean gertu egonik gauzatu du beti bere jarduna, eta bere gizarte-ekintzako ildoak lehentasuna eduki izan du zaurgarritasun-egoeran dauden familiei laguntzeko orduan. Horretarako, Surbisarentzat ezinbesteko helburua da pertsona guztiek izatea aukera beren eraikinetan beharrezkoak diren birgaitze-obrak egin ahal izatea, eta beren bizilekuetan erosotasun-maila egokiak lortzea, bizitegiak utzi beharrik izan ez dezaten laguntzarik ez dutelako edo obrei aurre egiteko nahikoa baliabide ez dutelako.\nHiri Berroneratzearen Sailak urian esku hartze integral bat gauzatzea sustatzen du; hau da, alderdi hirigintzazko, sozial eta ingurumenezkoei begiratzen die. Horrek esan nahi du ez diela hiri-birgaitzeari dagozkion kontuei bakarrik begiratzen, baita ere mugikortasunari, espazio publikoari, suspertze ekonomikoari, gizarte kohesioari, hezkuntzari, kulturari, enpleguari eta abarri.\nSurbisa udal-sozietate bat da, Bilboko eraikin, etxebizitza eta lokaletan jabeek egin beharreko birgaitze-lanak sustatzen dituena. Bere esku-hartzeko eremuaren barruan daude Zazpi Kaleak, Gurutze auzoa, Bilbo Zaharra, Trenbideko Langileen auzoa, Otxarkoaga, Irala, Olabeaga, Zorrotzaurre eta Zazpilanda. Surbisak helburu bi ditu: alde batetik, ondare eraikia segurua, irisgarria eta efizientea izatea eta kalitateko etxebizitzak eskaintzea, eta bestetik, bere eragin-eremuetan bizikidetza erraztea. SURBISAren lanaren helburua da bizi-kalitatea lortzea, jarduera sustatzea eta hirira itzuliko den aberastasun ekonomikoa sortzea.\nSurbisaren jarduera, hala, uriaren lehentasunezko hainbat baliok eta NBEk sustatzen dituen Garapen Jasangarriko Helburuek (GJH) eratzen duten esparruan gauzatzen da. Alde horretatik, bada, Bilboko Birgaitzearen eta Hiri Oneratzearen programak bat datoz 3. GJHarekin (Osasuna eta Ongizatea) eta 11. GJHarekin (lortzea hiriak inklusiboagoak, seguruagoak eta jasangarriagoak izan daitezela), zeintzuen bidez uri-eredu jasangarri, bizikidetzazko, irisgarriago eta inklusiboago bat bilatzen baita.\nEra berean, Surbisaren ekintza bat dator, orobat, Bilboko Balioen Agiriarekin, atxiki egiten baitzaie justizia sozialari, elkartasunari, ingurumen jasangarritasunari eta, oso nabarmenki, bizikidetzari eta ilusioari eta beste hainbat baliori, betiere Bilboko ondarearen hobekuntza sustatuz, eta bere jardun guztien erdigunean nortasunaren balioa ezarriz.


Erasmus + proiektua: E-MLSR - Estatistikak\nErasmus + proiektua: E-MLSR\nAdin ertaineko trebetasunen etengabeko berrikuspena sustatzea, Value My Skills Tool tresnan oinarrituta.\nLanbidek, nazionalitate ezberdinetako beste bederatzi bazkiderekin batera, European Mid Life Skills Review proiektu europarrean parte hartzen du, Erasmus+ programa europarraren barruan. Proiektu honen helburua adin ertaineko trebetasunen eta gaitasunen etengabeko berrikuspena sustatzea da, eta horretarako Value My Skills Tool (VMS Tool) tresna erabiltzen du. Tresna horren jatorria Union Learn sindikatuak pentsatutako Value My Skills txarteletan dago, eta haren garapen digitala aldez aurreko proiektu batean finkatu zen, Europar Batasuneko Erasmus + -en laguntzarekin.\nVMS tresnak milaka erabiltzaile izan ditu, eta langileei trebetasunak identifikatzen laguntzea du helburu, bai eta beren enplegua sendotzeko eta hobetzeko eskuratu beharko lituzketen trebetasunak identifikatzen laguntzea ere. Erabiltzaileek azterketa hori banaka edo gainbegiratuta egin ahal izateko pentsatuta dago. Helduen oinarrizko trebetasunak hobetzeko aukera bat da, alfabetizazio-, aritmetika- eta IKT-trebetasunak barne, eta, oro har, lantokian helduen trebetasun digitaletan gaitasuna garatzeko.\nOnline tresna hamar hizkuntzatan dago eskuragarri: ingelesez, finlandieraz, frantsesez, alemanez, italieraz, letonieraz, lituanieraz, polonieraz, errumanieraz eta espainieraz.\nGure proiektuaren helburua trebetasunak berrikusten laguntzeko material berritzaileak garatzea da. Modulu horietan lineako modulu berriak sartzen dira, interesdunek ikaskuntzara itzultzearen eragin positiboak ikusteko edo lanbide-arlo eta bizi-arlo jakin batzuetan gaitasunak indartzeko edo eskuratzeko aukera izan dezaten. Jatorriz, kualifikazio gutxiko helduei zuzentzen zaie tresna hau.\nErasmus+ hezkuntzaren, prestakuntzaren, gazteriaren eta kirolaren arloetan diharduen Europako programa da. 2021-2027 aldirako, programak bereziki azpimarratzen ditu gizarteratzea, trantsizio ekologiko eta digitala, eta gazteek bizitza demokratikoan parte hartzearen sustapena. Lan-ikuspegiak eta garapen pertsonala bultzatu nahi ditu, eta, horrez gain, gure hezkuntza-, prestakuntza- eta gazteria-sistemei lagundu nahi die pertsonei lan-merkaturako eta egungo eta etorkizuneko gizarterako beharrezko gaitasunak emango dizkien irakaskuntza eta ikaskuntza ematen.


Berriatuko San Gregorio jaiak - Ahotsak.eus\nBerriatuko San Gregorio jaiak\nBerriatuko San Gregorio jaiak
Berriatuan San Gregorioetan eta San Pedroetan izaten ziren festak. Soinujolea izaten zen eta baltseoan aritzen ziren dantzan. Dantza lotuko pasadizo bat kontatzen du. San Gregorio egunean Ondarroako banda joaten zen Berriatura.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRT-004-019 kodeko bideoa nahi duzula aipatzea: ahotsak@ahotsak.eus\nBerriatuan San Gregorioetan eta San Pedroetan izaten ziren festak. Soinujolea izaten zen eta baltseoan aritzen ziren dantzan. Dantza lotuko pasadizo bat kontatzen du. San Gregorio egunean Ondarroako banda joaten zen Berriatura.\n- Eta, hemen Berritxun-eta jaixak-eta, zeintzuk zin lehen e hamen holan e, herrixen.\n- Lehen e herriko jaixe San Gregorixuk, ta oin be bai e, San Gregorixo ya San Pedro. San Pedro asko ez, San Gregorixuk gehixa.\n- Noiz da?\n- San Predo izaten da “veinti nueve” de junio, hogeta bederatzi erderaz sartu na oin, ekaiñan hogeta bederatzidxen San Pedro egune. Haixe zan “patrón de” Berritxuko patroie haixe da, San Pedro. Gero San Gregorixo ixeten da maietzan bederatzidxen. Ordun jaidxek San Pedro egunien baiño handixauak bertan eitten di, iñun ez dalez jairik egoten ordun, Berritxun, jaidxek.\n- Eta, jai handidxa eitten zan lehen? zure gazte denporan-ta?\n- Bai, gazte denporan bai.\n- Handik e, Milloin bixi giñinak handik etorritte.\n- Eta zer ixeten zan?\n- Ba kordeoie.\n- Kordeoi eta, dantzan ei ta...\n- Baltsa be bai? Holan e baltsiua.\n- Bai bai, batzuk bai.\n- Baten akordetan naz ointxe, barre eingo dau baten bateko hori entzuten dabenin. Baten akordetan naz, gu han egoten giñen neska kuadrili ta, tangu joten hasi zin. Tangu joten hasi zin ta: “Damiana hauxe ein /bieu/ biher dogu”. “Ba nik hori ez dot ein sekula ta ni ez noie hori eittea”. “Ba nik pentsetan dot zeuaz eingo dotela ba”. Ta, “etorri, ein /biu/ biher dogu bixok, tangu”. Asko gustetaten dantzan eitxi, baiña tangusekule ein barik neuen ta. Ta “bai bai, bixok ein /biou/ biher dogu”. Hori zan Eskibarreneko Adri, esanda oin e, esanda bardin da, ezta? Adri zan, berak be ondo ekixen dantzan. “Zuk laga neuri solte pixkat da /eingou/ eingo dogu”. Primeran ein gendun. Neuri be gustau be asko eitten jaten dantzan eitxi.\n- Ta jaidxetan ze ixenten zan gehixen bat dantzia ta…?\n- Besterik egoten zan?\n- Bueno, besterik e, ez dakit ordun e, gauza handirik ez. Lehena, nire gazte denporan e, gauza handirik ez.\n- Jendia inguruko herridxetatik-eta etorriko zan.\n- Bai bai bai. San Gregorixo egunin batez be gehixa, San Pedro egunin baino gehixa.San Gregorixo egunin herridxetatik. San Pedro egune ixetan zalez, Barinagan be, Barinagan hor Markiñatik harutz, han be jaixe izeten zan da, San Pedro egunin baino San Gregorixo egunin jente gehixa. Ondarrutik eta bai jenti etortzen zan, bandi etorten zan Ondarrutik. San Gregorixo egunin jente asko etorten zan. San Gregorixo eitten zan lehena, on baiño askoz gehixa.\nFestetan gaueko hamabietan etxera\nErromeria udan eta idi-probak San Estebanetan


Gizatasun ezaren birusa - Deia\nGizatasun ezaren birusa\nelena etxegoyen 08.06.2021 | 01:02\nGAIXOTASUN masiboak eta hilgarriak sortzeko eta mutazio baten ondoren edozein momentutan indartsuagoak berragertzeko gai diren organismo desberdinekin –birusak, bakteriak eta abar– elkarrekin bizi gara gizakiok mundua sortu zenetik. Dena den, gertatutakoaren testigantza zehatza historia idatzia sortzen denean azaleratzen da.\nDokumentaturik dagoen lehenengo pandemia antzinako Greziako Atenas herrialdea triskatu zuena da, 430.Urtean K.a. Badakigu, Tucídides historialariari esker, gaitzari aurre egiteko Hipócrates sendagileak asmatu zuen metodoa hiru zutabetan oinarritu zela: harreman estuak saihestea kutsadura prebenitzeko, legea eta agintea mantentzea eta ezbeharren aurrean jarrera baikorra euki saiatzea. XIV.Mendean dagoeneko, Izurri Beltzak hondatutako Europa batean, berrogeialdiko egoeran zegoen hiri baten historikoki dokumentatutako lehen adibidea ezagutu zen: Ragusak –gaurko Dubrovnik, Kroazian– hogeita hamar eguneko isolamendua ezarri zien bere portura iritsi ziren itsasontzi guztietako tripulatzaileei, bidaiariei eta produktuei. Eta XX.Mendean jada, I.Mundu Gerraren hasieran hain zuzen, deituriko Gripe Espaniarra piztu zen Estatu Batuetan ordurarte erabateko ondorio ezezagunekin: 18 hilabete eskasetan, munduko biztanleriaren herena kutsaturik egonda, hamarnaka milioi pertsona hil ziren. Honetatik darion irakaspena? Globalizazioak dakarrena: birusaren abiadura bizian heda-tzeko ahalmena.\nAurrerapen zientifikoei, ikerketari, aurrezaintzari eta txertoei buruz gero eta gehiago jakinda, gogor borrokatu behar izan dugu XXI.Mendean ere birusa madarikatu baten kontra. Hala ere, eta aldi berean, gauregungo benetako pandemiaren aurkako borroka bertan behera utzi dugula dirudi: duintasunez bizitzeko eskubidea dugunon eta ezer ez dutenen artean banatzen gaituena, gizatasun eza.\nGeorge Orwell idazlariaren hitzez, garrantzitsuena ez da bizirik jarraitzea baizik eta gizaki manten-tzea. Berdin dio 100 edo 2000 urte igaro izana, ez dirudit gizakiok asko ikasi dugunik. Zoritxarrez...


/Erretinosi Pigmentarioaren zailtasun posibleak\nErretinosi Pigmentarioak (RP) eragindako konplikazio ohikoenak izaten dira atzeko katarata subkaptsularra (CSP) eta edema makular zistoidea (EMC). Gainera, paziente guztiek aldaketak izaten dituzte bitreoan. Ez da hain ohikoa izaten periferiako baskulopatia exudatiboa.\nAtzeko Katarata Subkaptsularra jada ohikoa izaten da gazte jendean eta adin ertainekoetan. Síntoma nagusiak dira argi maila ezberdinetako ikusmen aldakortasuna eta argi dizdiratsu edota dirdirarako intolerantzia. Azterketa oftalmologiko orokor batekin diagnostikatzen da eta tratamendu bakarra ebakuntza kirurjikoa da. Ebakuntzaren batazbesteko adina 50 urte da. Ebakuntzaren teknika ez da gainontzeko kataratekin egiten denaren oso desberdina. Ohikoa izaten da ebakuntza ostean atzeko kaptsularen opakotasuna garatzea. Ebakuntza eta gero, ikusmen zorroztasuna hobetzen da ia begi guztietan, baina dirdira mantentzen da eta ikuseremua ez da hobetzen.\nEdema makular zistoidea RPari erlazionaturiko gaixotasuna da. Pentsatzen da ematen dela RParen kasuen %50ean, bizitzaren mementu zehatz batetan. Edema makular zistoideak makulako likidoen areagotzea eragiten du, erretinaren erdigunean kokatua eta zehaztasunak antzemateaz arduratzen da. Edema makular zistoidea eragiten duten paziente askok erdiko ikuseremuaren galera pairatzen dute, hortaz, beharrezkoa da berehala oftalmologo batengana jotzea ikusmen zehaztasunean aldaketak somatzen baldin baditugu.\nGaixotasun hauetaz gain, RP duten eragindakoek oker errefraktiboak edota beste edozein pazientek izan ditzakeen beste begi-gaixotasunak pairatu ditzake.


Ikasle etorri berriei euskararen erabileran eta eskolako lanetan laguntza eskaintzeko programa martxan dago - Berriak - Hernani\nIkasle etorri berriei euskararen erabileran eta eskolako lanetan laguntza eskaintzeko programa martxan dago\nGure herrira etorri berri diren haurrak euskaraz eskolarizatzen dira eta hasieran euskara mailarekin eta etxerako lanekin arazoak izaten direla antzeman zuen AHMER elkarteak. Hernani Erabaki 2016ko prozesuan errefortzu eskolak emateko proposamena egin eta herritarren sustengua jaso zuen. Otsailean hasi ziren ematen eta ekaina arte iraungo dute.\nAMHER elkarteak egindako proposamena izan zen, haur etorri berriei euskara maila hobetzen eta etxeko lanetan laguntzeko helburuarekin.\nAMHER elkarteko kideak ari ziren beren kabuz errefortzu hori eskaintzen, baina beharra gero eta handiagoa zenez, Hernani Erabaki aurrekontu parte hartzailetan aurkeztu zuten errefortzu hori sendotzeko proposamena eta herritarrek hautatu zuten.\nOtsailean jarri zen martxan haur etorri berrientzako errefortzu eskola. Herriko hainbat eskolatako Lehen Hezkuntzako 4., 5. eta 6. mailetako haurrek hartzen dute parte egitasmo honetan eta Kaxkardi elkarteak kudeatzen du. Printzipioz ekainera arte luzatuko da egitasmoa, eta berau ondo baloratuz gero, irailetik abendura bitartean luzatuko da.


Txertoen eraginkortasuna eta indartze-dosiaren garrantzia berretsi ditu EMAk - Elhuyar Aldizkaria\nHasiera » Albisteak » Txertoen eraginkortasuna eta indartze-dosiaren garrantzia berretsi ditu EMAk\nOmicronek infektatzeko ahalmen handia badu ere, txertoek larri gaixotzetik babesten dutela berretsi du EMAk. - Arg. Teknopolis\nOmicron aldaerak Europan inoizko inzidentzia altuenak eragiten ari den honetan, txertoen eraginkortasuna berretsi du Sendagaien Europako Agentziak (EMA). Adierazi duenez, bai laborategiko datuek bai mundu errealekoek erakusten dute babes handia ematen dutela gaixotasun larriarekiko eta ospitaleratzearekiko. Zehazki, Hego Afrikan, % 70eko babesa lortu dute, 2 dosirekin, eta Erresuma Batuan, % 90ekoa, bi dosirekin gehi indartze-dosiarekin.\nHorrekin batera, ohartarazi du omicronek sortu duen olatuak kalte handia eragin dezakeela, eta ez dela gutxietsi behar, nahiz eta sintomak, kasu askotan, ez diren delta aldaerak (omicron iritsi arte nagusi zenak) eragiten zituenak bezain larriak.\nTxertaketa osatzeko deia egin du, eta aurreratu du 16-17 urteko gazteei indartze-dosia emateko baimen-eskaera jaso dutela, eta aztertzen ari direla. Are gehiago, 12-15ekoentzat ere eskaera berdina jasoko dutela espero dute.\nHaurretan, ikusten ari dira COVID-19ak kasu larriak ere eragin ditzakeela, baita ospitaleratzeak eta heriotzak ere. Txertoak halako kasuak eragozteko eraginkorrak direla berretsi du EMAk. Haurdunetan ere, txertatu gabeek larri gaixotzeko arrisku handiagoa dute txertatutakoek baino, eta baieztatu du txertoek ez dutela ondorio kaltegarririk haurdunaldian edo erditzean.\nBestalde, omicronek berrinfektatzeko gaitasun handia duela azaldu du, baita txertatuta daudenak infektatzekoa ere. Azken horietan, infekzioak indartze-dosi baten antzera funtziona dezakeela azaldu du, alegia, txertoek emandako immunitatea sendotuko luke omicronen bidezko infekzioa. Une honetan dagoen inzidentzia aintzat hartuta, iragarri du agian lagungarria izan daitekeela endemia-fasera azkarrago igarotzeko, baina argi utzi du oraindik pandemian gaudela.


Irekia Eusko Jaurlaritza - Gobierno Vasco :: EcoEuskadi 2020 Estrategiaren lehenengo urteak balantze positiboa izan du\nEcoEuskadi 2020 Estrategiaren lehenengo…\n<img src="https://www.irekia.euskadi.eus/uploads/cover_photos/11583/original/MARCA_ECOEUSKADI2.jpg" style="max-width:100%" alt="" />\nEuskadiko Garapen Jasangarrirako Estrategiaren onarpenaren lehenengo urteurrenean, aurrera egiten da, irmotasunez, euskal administrazioaren politika publikoak gidatzen dituen dokumentu honetan ezarritako jardueretan. Urte honetan gauzatutako ekintzen artean, azpimarratzekoa da jasangarritasun irizpideak politika sektorialetan integratu direla eta herritarrek parte hartu dutela Rio+20 Goi Bileraren inguruan.\n2011ko uztailaren 5ean, Gobernu Kontseiluak Euskadiko Garapen Jasangarrirako Estrategia -EcoEuskadi 2020- onartu zuen, hau da, Jaurlaritzaren eta gainerako administrazioen politika sektorialak integratzeko plataforma bat, xede hau duena: garapen jasangarriaren bidean aurrera egitea ahalbidetzen duen herrialde proiektu bat diseinatzea herritarrekin, ekonomiaren, gizartearen eta ingurumenaren alorretan. Onartu zenetik urtebete igaro ondoren, horren inguruko balantzea positiboa da, zeren urte honetan jarduera esanguratsuak abiatu baitira, hala nola:\nJasangarritasuna aldagai bezala txertatzea politika publikoetan. Hala, osasuna, lurraldearen antolamendua, eraikuntza, mugikortasuna, energia eta beste alor batzuek EcoEuskadi 2020ren esparruan lan egiten dute, beren plangintzaren diseinurako eta jarduera esanguratsuak bideratzeko. Horri begira, "Jasangarritasun irizpideak txertatzeko eskuliburua" landu eta pilotatu da, kasu konkretuekin.\nEuskadiko Garapen Jasangarriaren Adierazleak eguneratu dira, Eustaten bidez.\nParte-hartze eta komunikazio prozesu zabal bat abiatu da Euskadik Rio+20 goi bilerari egingo zion ekarpena modu bateratuan sortzeko eta lantzeko. Prozesu hori Gobernu Kontseiluaren adierazpen batean islatu zen: "Adierazpen Instituzionala Nazio Batuen Garapen Jasangarrirako Rio+20 Konferentziaren aurrean ".\nJasangarritasunari buruzko prestakuntza programa baten diseinua Herri Administrazioan.\nEstrategiaren hasierako ebaluazioa, Europako pertsonal adituak egina. Orokorrean, balorapen ona lortu zen.\n"Jasangarritasunaren Urteko Txostena" prestatzen ari da, Garapen Jasangarriaren Foroan aurkezteko. Urte honetako urrirako aurreikusita, foro hori informazio eta kontrasterako espazio bat da, eta baita eragile sozial, ekonomiko eta instituzionalen parte-hartzerako espazio bat ere.\nLehendakariaren hitzetan, "EcoEuskadi 2020k norabidea, helburu zehatzak eta jardunbideak ezartzen ditu. Egin beharreko bidea da, aurrerabide jasangarriagorantz ibiltzeko".\nEcoEuskadi 2020 Estrategiak 9 helburu estrategiko biltzen ditu, hala nola, Euskadi ekonomia berritzaile, lehiakor, ekoeraginkor eta ireki bezala kokatzea; gizarte babesaren sistemak indartzea; baliabide naturalak eta biodibertsitatea zaintzea; mendetasun energetikoa minimizatzea jatorri fosileko energien aurrean; kalitatezko hezkuntza eta balio sistema bat eratzea; Herri Administrazio berritzailea, eraginkorra, irisgarria eta herritarrentzat gardena hedatzea; edo milurteko helburuak lortzen laguntzea.\nLau dira datozen urteetarako lehentasunezkotzat jotzen dituen arreta-guneak: berrikuntza eta ezagutza, gazteria mugimenduan, enplegua ekonomia globalean, eta bizi-kalitatearen baldintzapenak.\nHorrekin guztiarekin, EcoEuskadi 2020k helburu neurgarriak ezartzen ditu, alegia, I+D+b inbertsioa handitzea, berotegi-efektuko gasen igorpenak murriztea, 20 eta 64 urte bitarteko biztanleriaren enplegu tasa handitzea, eskola uzten dutenen kopurua murriztea, eta pobrezia edo gizarte bazterketako arriskuan bizi diren pertsonen ehunekoa jaistea.\nEcoEuskadi 2020 Estrategiaren aurrerapen guztiak webgune honetan kontsulta daitezke: www.ecoeuskadi2020.net\nMARCA_ECOEUSKADI2.jpg 600 KB (jpg)


Galiziak 2,8 milioi euro erabiliko ditu erkidegoko ustiategietan ekoitzitako esnearen kalitatea hobetzeko | Consumer\nGaliziak 2,8 milioi euro erabiliko ditu erkidegoko ustiategietan ekoitzitako esnearen kalitatea hobetzeko\nLaguntzak 2006-2007 kanpainarako kuota esleitua duten abeltzain guztientzat dira.\narabera: Igandea, 2006ko apirilaren 02a\nGaliziako Xuntako Landa Ingurunearen Sailak 2,8 milioi euroko laguntzak deitu ditu Galiziako ustiategietan ekoitzi eta bildutako esnearen kalitatea hobetzeko.\nSailburuaren arabera, diru-laguntza horiek ez dira programa ezartzearen ondoriozko gastuen %50 baino gehiago izango, eta 2006-2007 kanpainarako kuota esleitua duten abeltzain guztientzat dira. Aurkezteko epea apirilaren 28an amaituko da.\nDiruz laguntzen ahalko dira, besteak beste, esnearen kalitate bakteriologikoa hobetzen duten ekintzak, baita abelburuen gaixotasunak kontrolatu eta prebenitzea, edo ingurumenaren eta animalien ongizatearen alderdiak aplikatzea ere.\nGainera, laguntzak ematerakoan kontuan hartuko dira abeltzain kopurua, hobekuntza programaren egokitasuna eta esne ekoizpenaren bolumena. Halaber, lehentasuna izanen dute kooperatiba araubideko ekoizleen elkarteek.


New York bilakatu da AEBetan birusaren epizentroa, egun batean 100 pertsona hil dira\nNew Yorkeko estatuan 385 dira hildakoak, eta ostegunean Andrew Cuomo gobernadoreak emandako datuen arabera, 24 orduan 100 pertsona hil dira gaitzak jota. AEBan, orotara, 1.000 pertsona baino gehiago hil dira eta pandemia azkar ari da hedatzen, Trumpen administrazioa sorpresaz harrapatu balu bezala.\nKonfinamendua agindu dute New Yorken ere.\nNew Yorkek guztira 37.200 kasu postibo zeuzkan kontabilizatuta ostegun goizean. Horrek esan nahi du aurreko egunean baino 6.500 gehiago.\n"Errealista den ia edozein eszenariotan, osasun sistemaren gaitasuna gainditu egingo da", esan du Cuomok, Al Jazeeran irakur daitekeenez.


Bizikletei argazkiren bat atera edo ezkutuko markaren bat egitea aholkatzen du udaltzaingoak. — Berbia\nBizikletei argazkiren bat atera edo ezkutuko markaren bat egitea aholkatzen du udaltzaingoak.\nHorrela, gure txirrindua identifikatzeko aukera izango dugu. Oñatin, hilero laupabost bizikleta desagertzen direla salatu ohi da.\nBizikletak lapurtzea nahikoa xamurra izaten da. Zaintza berezirik gabe uzten dira eta askotan, lotu edo kateatu gabe ere bai. Edonork hartu eta eraman ditzake. Gurea dela identifikatzeko markarik edo egiten ez badiogu gainera, berreskuratzea zailagoa izango da.\nHorretxegatik, bizikletei argazkiren bat ateratzeko, edo guk bakarrik dakigun toki ezkuturen batean markaren bat egitea gomendatzen da udaltzaingotik. Beti ere gurea dela identifikatu eta frogatzeko aukera izan dezagun.\nOñatin, hilero laupabost bizikleta desagertzen direla salatu ohi da udaltzaingoan. Salaketa horien berri ertzainei eta epaitegiari ematen zaie, deskuidoan, nonbait, lapurtutako bizikletak agertzen badira halakorik salatu dutenei abisua eman diezaieten. Baina agertuta ere, gurea dela egiaztatzea zaila izaten da, marka eta kolore bereko bizikleta asko daudelako. Horretxegatik, gureari, identifikazio marka ezkuturen bat egitea aholkatzen da.\nHilean laupabost salaketa, astean halako bat edo jasotzen dute udaltzaingoan. Hori bataz bestekoa edo media da baina pasa den astean halako 3 izan baitziren bi egunetan. Aipatu behar da gainera, lapurtutako txirrinduetako bat katez lotuta zegoela. Udaltzaingoak, kasua ikertzen ari da.\nEra horretako ikerketek hainbat lagun atxilotzea ere ekarri ohi dute. Orain urtebete esaterako, Oñatiko udaltzainek Zumarragatik propio txirrinduak lapurtzera etortzen zen pertsona bat atxilotu zuen. Oñatin bizikletak harrapatu, furgoneta batean sartu eta eramaten zituen beste herri batzuetan saltzeko asmoz.\nGaizkilea atxilotuta ere, bizikletak beren jabeei itzultzea ez da beti xamurra izaten, identifikatzea zaila baita. Horretxegatik, gogoan hartu udaltzaingoak emandako aholkua: Bizikletei argazkiren bat atera edo ezkutuko markaren bat egitea.